Insiden letupan gas dan nahas bas di Mesir, tiada rakyat Malaysia terlibat - Wisma Putra

PUTRAJAYA, 15 April- Tiada rakyat Malaysia terjejas dalam insiden letupan saluran paip gas dan kemalangan membabitkan sebuah bas dengan lori, masing-masing di Nasr City dan Aswan, Mesir.Pengesahan dibuat Kementerian Luar dalam kenyataan yang dikeluarkan semalam.Kedutaan Besar Malaysia di Kaherah telah berhubung dengan warga Malaysia di lokasi terbabit bagi memastikan keselamatan mereka.Individu yang memerlukan bantuan konsulat diminta segera menghubungi pihak kedutaan.Letupan saluran paip gas di Nasr City berlaku semalam, mengakibatkan kebakaran besar manakala kemalangan di Aswan pada Rabu meragut 10 nyawa termasuk lima pelancong asing.

Rakyat Malaysia juga dinasihatkan sentiasa berhati-hati dan menjaga keselamatan masing-masing, kata kenyataan dikeluarkan kementerian tersebut semalam.Mereka yang memerlukan bantuan konsular diminta menghubungi Kedutaan Besar Malaysia di Kaherah di Mesir 21, Al Aanab Street, Mohandessine, Giza, atau hubungi melalui Tel: +201200276388 atau E-mel: This email address is being protected from spambots. You need JavaScript enabled to view it..


Bank Rakyat lancar produk terbaharu untuk PKS, Sewa Beli Komersial-i

KUALA LUMPUR, 15 April- Bank Rakyat memperuntukkan RM350 juta bagi produk pembiayaan terbaharunya, Sewa Beli Komersial-i.Produk itu diperkenal bagi memenuhi keperluan Perusahaan Kecil dan Sederhana (PKS), koperasi dan institusi lain yang ingin mendapatkan kenderaan komersial atau peralatan baharu.Menteri Pembangunan Usahawan dan Koperasi, Tan Sri Noh Omar berkata pengenalan produk baharu ini bertepatan dengan komitmen kementeriannya dalam membantu golongan usahawan meliputi pelbagai sektor dan industri."Kerana kita nak membantu usahawan yang terlibat dan memerlukan pengangkutan. Bukan sahaja pengangkutan lori, kereta dan sebagainya termasuklah dalam bidang pertanian, dalam bidang perladangan. Kita juga harap yang terlibat dengan sektor pelancongan seperti bot dan feri. Ini juga kita boleh bagi pinjaman," kata Noh Omar dalam sidang media pada majlis pelancaran berkenaan di Menara Kembar Bank Rakyat.Menawarkan margin pembiayaan, tempoh dan kadar keuntungan kompetitif, usahawan yang layak boleh memohon untuk tujuan persendirian atau perniagaan.

(Menteri Pembangunan Usahawan dan Koperasi, Tan Sri Noh Omar melawat pameran kenderaan komersial selepasmerasmikan pelancaran produk Sewa Beli Komersial-i di ibu negara/FBMENTERI)


Coopmart berperanan bantu kurangkan kos sara hidup rakyat - PM

PUTRAJAYA, 15 April - Coopmart dilihat berperanan membantu mengurangkan kos sara hidup rakyat.Perdana Menteri, Datuk Seri Ismail Sabri Yaakob berkata dengan jumlah keseluruhan anggotanya seramai 7.1 juta orang, gerakan koperasi dilihat mampu menguasai sebahagian pasaran pemborongan dan peruncitan.Ini terutamanya sistem rantaian nilai bekalan barangan keperluan secara pukal melalui ekosistem yang komprehensif dan bersepadu."Sehingga Disember 2021, statistik Suruhanjaya Koperasi Malaysia (SKM) menunjukkan 2,581 buah koperasi sektor pemborongan dan peruncitan telah didaftarkan, dengan perolehan melebihi RM820 juta.

"Ini menunjukkan Koperasi sektor pemborongan dan peruncitan berpotensi besar untuk dimajukan. Jika kesemua koperasi sektor pemborongan dan peruncitan bergerak secara proaktif dan bersepadu sebagai satu gerakan, setiap ahlinya juga akan menerima manfaat termasuk peningkatan taraf sosioekonomi dan impaknya sangat besar kepada ekonomi rakyat dan negara.Datuk Seri Ismail Sabri berkata demikian ketika berucap di Majlis Pelancaran Coopmart dan Perasmian Coop Community Mart, Koperasi Pudina Putrajaya berhad,di sini.Tambah Ismail, sektor koperasi tempatan turut menawarkan peluang kepada Keluarga Malaysia untuk menjana pendapatan tambahan dengan menganggotai dan memiliki saham koperasi ini yang juga bertindak sebagai pemasar produk keluaran ahli-ahlinya."Menyedari peranan besar yang mampu dimainkan oleh koperasi kepada Keluarga Malaysia, Kerajaan telah menyasarkan penubuhan lebih 500 kedai koperasi di seluruh negara yang akan diusahakan menerusi pelbagai jenis koperasi."Langkah ini dapat memastikan manfaatnya dirasai seluruh KeluargaMalaysia terutamanya di kawasan luar bandar dan kawasan yang majoriti penduduknya adalah golongan B40 selain juga ahli-ahli koperasi, para pengguna dan usahawan yang terlibat dalam rantaian bekalan ini," katanya.


Video tular tunggang basikal lajak secara berbahaya video lama - Polis

KUALA LUMPUR, 15 April - Polis hari ini menjelaskan video tular membabitkan sekumpulan penunggang basikal lajak yang menunggang secara berbahaya di Facebook ‘We are Malaysians’, semalam, merupakan video lama.Ketua Jabatan Siasatan dan Penguatkuasaan Trafik (JSPT) Kuala Lumpur ACP Sarifudin Mohd Salleh berkata semakan oleh polis terhadap video berdurasi lapan saat itu mendapati kejadian sebenar adalah pada sekitar 2016.“Hasil semakan juga mendapati kegiatan penunggang basikal lajak dalam video yang ditularkan itu telah berlaku di Jalan Sultan Ismail, Kuala Lumpur.“Dipercayai video tersebut telah sengaja ditularkan kembali menerusi media sosial oleh pihak yang tidak bertanggungjawab dan orang ramai dinasihatkan supaya tidak menularkan gambar serta video lama bagi mengelak kekeliruan dan menimbulkan kegusaran kepada masyarakat,” katanya dalam kenyataan hari ini.

(Tular video berdurasi 8 saat menunjukkan sekumpulan penunggang basikal lajak yang menunggang secara berbahaya di Facebook ‘We are Malaysians’/FOTO Tangkap layar)

Sarifudin turut meminta orang ramai yang mempunyai pertanyaan atau maklumat berkaitan video tular supaya menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-2026 0267/69 atau balai polis berhampiran.Semalam tular sebuah video menerusi media sosial memaparkan aksi sekumpulan penunggang basikal lajak yang menunggang dalam keadaan berbahaya dan tindakan mereka mengundang pelbagai reaksi netizen. - BERNAMA


SSM Perlis sumbang zakat bernilai RM20,000 kepada golongan memerlukan

ARAU, 15 April- Suruhanjaya Syarikat Malaysia (SSM) Cawangan Negeri Perlis menyumbangkan zakat berjumlah RM20,000.Agihan berkenaan meliputi RM15,000 kepada golongan asnaf fakir miskin terpilih yang telah dikenal pasti melalui kerjasama dengan pihak Majlis Agama Islam dan Adat Istiadat Melayu Perlis (MAIPs). Di samping itu, RM5,000 lagi diberikan kepada Masjid Al-Mursyid Guring, Pauh bagi meringankan beban asnaf dalam kalangan anak-anak kariah masjid berkenaan.  Pengurus SSM Cawangan Perlis, Ahmad Nizam Samsoo berkata sumbangan zakat yang diberikan dapat mengimarahkan lagi aktiviti-aktiviti di masjid berkenaan.  "Pada masa yang sama menjadi harapan pihak SSM supaya program-program berbentuk agihan zakat ini dapat membantu menyantuni golongan asnaf dan memberi nilai tambah kepada SSM sebagai sebuah organisasi yang cakna dan prihatin terhadap nasib rakyat yang mengalami kesempitan hidup dan susah," kata Nizam kepada pemberita RTM selepas majlis penyerahan cek replika tersebut, di sini. Raja Muda Perlis, Tuanku Syed Faizuddin Putra Jamalullail yang juga merangkap Tuanku Yang di-Pertua Majlis Agama Islam dan Adat Istiadat Melayu Perlis (MAIPs) berkenan berangkat menyaksikan penyempurnaan penyerahan cek replika oleh Ahmad Nizam kepada Pengerusi Ahli Jawatankuasa Masjid Al-Mursyid Guring, Pauh, Ustaz Syed Abu Bakar Syed Kamal Bharin Jamalullail.

(Raja Muda Perlis, Tuanku Syed Faizuddin Putra Jamalullail berkenan berangkat menyaksikan majlispenyempurnaan penyerahan ringkas tersebut di Masjid Al-Mursyid Guring, Pauh)


JPNS sambut baik penggunaan media sosial sebagai medium pendidikan

SEREMBAN, 15 April - Jabatan Pendidikan Negeri Sembilan (JPNS) menyambut baik inisiatif warga pendidik menggunakan media sosial sebagai platform pendidikan dan memberi manfaat kepada pelajar.Pengarah JPNS, Datuk Haji Md Fiah Md Jamin berkata selagi ianya tidak melanggar peraturan termasuk tidak mendedahkan wajah pelajar pihaknya bersetuju sekiranya platform itu digunakan.

"Saya tidak menghalang selagi ia dibenarkan oleh undang-undang negara. Kalau undang-undang tak benarkan kita pun tidak bagilah, selagi dia mendatangkan kesan baik, kita setuju,"katanya ketika ditemui di majlis berbuka puasa, di sini.Tambahnya, sehingga kini, tiada aduan diterima berhubung salah laku penggunaan media sosial terhadap warga pendidik di negeri itu.Sebelum ini,Kesatuan Perkhidmatan Perguruan Kebangsaan Malaysia (NUTP) menasihati golongan pendidik agar menggunakan aplikasi media sosial bagi tujuan pembelajaran dan bukan untuk mempopularkan diri.


Pesara bank terpedaya, rugi RM180,000 menerusi sindiket penipuan dalam talian

ALOR SETAR, 15 April- Seorang pesara bank kerugian sebanyak RM180,000 selepas diperdaya sindiket penipuan dalam talian. Mangsa dikatakan menerima panggilan telefon daripada seorang lelaki pada 24 Ogos 2021 yang memperkenalkan diri sebagai agen insurans dan mendakwa mangsa ada membuat tuntutan insurans di Hospital Tung Shin, Sentul, Kuala Lumpur.  Selepas dinafikan, panggilan tersebut disambung ke Balai Polis Sentul dan mangsa bercakap dengan seorang lelaki Cina dan seorang lelaki yang menyamar sebagai Mejar Azman dari Jabatan Siasatan Jenayah (JSJ) Bukit Aman.  Suspek mendakwa mangsa terlibat dengan kes penggubahan wang haram dan pengedaran dadah serta terdapat waran tangkap ke atas mangsa.  Ketua Jabatan Siasatan Jenayah Komersil (JSJK) IPK Kedah, Superintendent Elias Omar berkata hasil siasatan mendapati mangsa telah diarahkan untuk membuka akaun Agrobank dengan mendaftarkan nombor telefon yang diberikan suspek.

"Suspek kemudian mengarahkan mangsa untuk mengeluarkan wang berjumlah RM180,000 dari akaun Tabung Haji mangsa ke akaun Agrobank tersebut dengan alasan untuk tujuan siasatan." "Mangsa sedar ditipu apabila membuat semakan ke atas akaun bank miliknya dan mendapati wang tersebut telah dipindahkan ke akaun pihak ketiga," kata Elias kepada pemberita RTM. Mangsa kemudian tampil membuat laporan polis pada Rabu lalu dan kes disiasat dibawah Seksyen 420 Kanun Keseksaan iaitu menipu dengan curangnya mendorong supaya harta diserahkan.  Superintendent Elias menasihatkan orang ramai supaya tidak sesekali mempercayai sebarang panggilan yang diterima mengaku dari mana-mana jabatan kerajaan atau institusi kewangan.  Sebaliknya, mereka disaran menghubungi sendiri jabatan berkenaan untuk pengesahan.


Paxlovid mula diagih ke seluruh negara

KUALA LUMPUR, 15 April - Pesakit COVID-19 yang hadir ke Pusat Penilaian COVID-19 (CAC) dan hospital Kerajaan akan disaring dan dinilai oleh Pegawai Perubatan berdasarkan jumlah skor bagi kriteria yang telah ditetapkan sebelum dimulakan dengan rawatan ubat Paxlovid.Menteri Kesihatan, Khairy Jamaluddin berkata fasa pertama ubat Paxlovid bagi kegunaan 48,000 pesakit telah tiba di Malaysia pada 9 April lalu dan kini dalam proses agihan ke fasilti kesihatan Kerajaan.Setakat ini, penghantaran telah dilakukan ke 14 buah hospital di setiap negeri.Katanya, penghantaran ke dua lagi lokasi iaitu Sabah dan Sarawak akan dilakukan hari ini melibatkan 481 CAC Klinik Kesihatan dan 15 buah hospital kerajaan.

"Pesakit yang diberikan skor tiga dan ke atas akan diberikan keutamaan untuk rawatan tersebut. Jadi kita ada protokol yang tertentu bukan semua orang layak untuk dapat Paxlovid berdsarkan penilaian yg akan dibuat oleh pegawai perubatan"Keutamaan rawatan akan diberikan kepada pesakit warga emas, pesakit dengan pelbagai komorbid dan immunocompromised. Ubat ini perlu dimulakan dalam tempoh 5 hari bergejala bagi mencapai keberkesanan yang optimum," katanya dalam sidang media di Parlimen.Tambah Khairy, rawatan COVID-19 melalui pemberian ubat Paxlovid di peringkat awal penyakit dapat mencegah jangkitan daripada menjadi lebih mudarat.Kajian turut menunjukkan penggunaan ubat ini boleh mengurangkan hampir 90 peratus risiko kemasukan ke hospital atau kematian."Bagaimanapun penggunaan ubat ini bukan bertujuan menggantikan vaksin COVID-19 kerana Vaksinasi tetap kekal sebagai senjata terbaik bagi memerangi wabak itu," katanya.


Iftar@KL 2022 dijangka kembali meriah

KUALA LUMPUR, 15 April - Seramai 30,000 pengunjung dijangka memeriahkan program Iftar@KL kali ini setelah dua tahun pelaksanaannya ditangguhkan disebabkan pandemik COVID-19. Program yang bermula pada 16 dan 17 April itu dianjurkan Kementerian Pelancongan, Seni dan Budaya (MOTAC) melalui agensinya Jabatan Kebudayaan dan Kesenian Negara (JKKN).Menurut Timbalan Ketua Setiausaha (Kebudayaan) MOTAC, Datuk Saraya Arbi, Iftar@KL menawarkan pengalaman berbuka puasa bersama pelbagai lapisan masyarakat sambil menikmati keindahan ibu negara.

(Timbalan Ketua Setiausaha (Kebudayaan) MOTAC, Datuk Saraya Arbi bercakap pada sidang media pelancaran Iftar@KL 2022)

"Untuk makluman semua, jumlah khalayak tempatan dan antarabangsa Festival Ramadan sebelum ini dijenamakan semula dari tahun 2012 hinggalah pada tahun 2014 telah mencatatkan kehadiran khalayak seramai 65,380 orang ketika itu," kata beliau kepada media selepas majlis pelancaran Iftar@KL 2022, di sini.Selain itu ia bertujuan mengimarah dan memakmurkan Ramadan sebagai bulan ibadah serta keprihatinan sesama insan melalui amalan kebajikan, selain mengeratkan hubungan pelbagai kaum.Program tersebut turut mendapat kerjasama daripada Dewan Bandaraya Kuala Lumpur (DBKL), Jabatan Agama Islam Wilayah Persekutuan (JAWI) serta disokong oleh Jabatan Kemajuan Islam Malaysia (JAKIM).


Tiada rakyat Malaysia terlibat dalam letupan paip gas dan kemalangan bas di Mesir

PUTRAJAYA, 15 April - Tiada rakyat Malaysia yang terkesan dalam dua insiden di Mesir iaitu letupan besar saluran paip gas di Nasr City, Kaherah pada Khamis dan kemalangan melibatkan sebuah bas di Aswan pada Rabu. Kementerian Luar Negeri dalam mengesahkan hal ini berkata Kedutaan Besar Malaysia di Kaherah telah berhubung dengan rakyat Malaysia, terutamanya pelajar-pelajar yang menginap di sekitar Nasr City bagi memastikan keselamatan mereka.Rakyat Malaysia juga dinasihatkan sentiasa berhati-hati dan menjaga keselamatan masing-masing, kata kementerian melalui kenyataan, malam tadi.

(Kemalangan di antara sebuah bas dengan sebuah lori di Aswan menyebabkan 10 orang maut)

Mereka yang memerlukan bantuan konsular diminta menghubungi Kedutaan Besar Malaysia di Kaherah di Mesir 21, Al Aanab Street, Mohandessine, Giza, atau hubungi melalui Tel: +201200276388 atau E-mel: This email address is being protected from spambots. You need JavaScript enabled to view it..Menurut laporan media Mesir letupan berhampiran Al-Ahly Club di Nasr City menyebabkan kebakaran besar dan kemalangan bas dengan sebuah lori di Aswan pula menyebabkan 10 orang maut termasuk lima pelancong asing.


UMNO beri sokongan utuh terhadap Ismail Sabri sebagai calon PM pada PRU Ke-15

KUALA LUMPUR, 15 April - Solidariti dan dokongan utuh akan diberikan Parti UMNO kepada Datuk Seri Ismail Sabri Yaakob sebagai calon Perdana Menteri menjelang Pilihanraya Umum PRU-15.Keputusan tersebut sebulat suara dipersetujui pada Mesyuarat Majlis Kerja Tertinggi UMNO, dan diterima baik para pemimpin UMNO serta pemimpin utama parti komponen Barisan Nasional (BN).Ketua UMNO Bahagian Kepala Batas, Datuk Seri Reezal Merican Naina Merican dalam hantaran menerusi akaun Facebooknya memaklumkan kebijaksanaan muafakat yang dicapai oleh pimpinan tertinggi tersebut merupakan azimat penting untuk UMNO memperoleh mandat penuh rakyat menjelang PRU-15 akan datang.

Tambahnya, keputusan yang dibuat dilihat mampu mewujudkan elemen kestabilan bukan sahaja kepada imej parti, malah memperkukuh perspektif luar kepada masa hadapan politik Malaysia. Terdahulu, Majlis Kerja Tertinggi UMNO sebulat suara mencadangkan Naib Presiden UMNO, Datuk Seri Ismail Sabri Yaakob sebagai calon Perdana Menteri pada Pilihan Raya Umum ke-15 akan datang.  Perkara tersebut dipersetujui dalam Mesyuarat Majlis Kerja Tertinggi UMNO yang dipengerusikan Presiden UMNO, Datuk Seri Ahmad Zahid Hamidi.


Seiring penjenamaan semula, K-KOMM perlu lebih proaktif dalam usaha merakyatkan ekonomi digital - Annuar

(Menteri Komunikasi Dan Multimedia, Tan Sri Annuar Musa ketika ditemu bual media selepas Majlis Ramah Mesra MenKOMM bersama warga kementerian bersempena Penjenamaan Semula K-KOMM)

PUTRAJAYA, 15 April - Pelaksanaan rangkaian generasi kelima (5G) bakal mentransformasi ekonomi berasaskan digital dalam negara.  Sehubungan itu, institusi seperti Pusat Ekonomi Digital Keluarga Malaysia (PEDi) dan Mercu Ekonomi Digital (MEDi) yang telah dilancarkan perlu dipertingkat bagi menyokong ekonomi sektor tersebut. Menteri Komunikasi Dan Multimedia, Tan Sri Annuar Musa berkata K-KOMM kini perlu lebih proaktif dalam usaha merakyatkan ekonomi digital seiring dengan penjenamaan semula kementerian."Dengan adanya perkembangan terbaru 5G dan Digital Nasional Bhd (DNB) juga akan diletakkan di bawah kementerian kita, jadi ini akan menjadi satu cabaran tambahan untuk kita di samping nak menjayakan JENDELA bagi melengkapkan 4G dan seiring itu kita kena lihat kepada pelaksanaan 5G yang jauh lebih mencabar lagi dan yang lebih penting aplikasi 5G akan melakukan transformasi kepada ekonomi negara berasaskan digital.

"Jadi saya harap dengan penjenamaan baharu, look simple (nampak ringkas) tapi ia macam satu reinvention (penciptaan semula), biar dengan nama yang baharu, ada azam yang baharu, prestasi kementerian mesti mencapai dan dipertingkatkan ke peringkat seterusnya," kata beliau ketika ditemui pemberita selepas Majlis Ramah Mesra MenKOMM bersama warga kementerian bersempena Penjenamaan Semula K-KOMM, di sini. Annuar berpandangan, penjenamaan semula KKMM kepada K-KOMM adalah bagi merefleksikan peranan dan tugas kementerian dengan lebih berkesan.  Majlis tersebut dihadiri warga kerja kementerian dan seramai 18 anak yatim dari Rumah Bakti Al-Kausar, Bangi turut menerima sumbangan.Turut diadakan sesi bacaan zikir, selawat dan bacaan Al-Quran pada majlis tersebut.


Protokol terkini kontak rapat pesakit COVID-19 tanpa mengira status vaksinasi berkuatkuasa 22 April - Khairy

KUALA LUMPUR, 14 April - Kementerian Kesihatan Malaysia (KKM) menetapkan protokol terkini bagi kontak rapat kepada pesakit COVID-19 tanpa mengira status vaksinasi berkuatkuasa pada 22 April.Menteri Kesihatan, Khairy Jamaluddin berkata protokol itu melibatkan kontak rapat tanpa gejala dan bergejala.

(Menteri Kesihatan, Khairy Jamaluddin semasa sidang media di Parlimen)

"Untuk kontak rapat dahulu kita beri pengecualian kepada kontak rapat sekiranya mereka lengkap vaksinasi sahaja. Sekarang ini kontak rapat maksudnya bagi kontak rapat mereka tidak perlu untuk pengasingan sekiranya tiada gejala tanpa mengira semua status vaksinasi, maksudnya saya umumkan perkara ini sebab ada permintaan."Contohnya, di sekolah asrama yang mana mereka tidak dapat dos penggalak di sebabkan usia mereka dan mereka tidak dibenarkan tiada kuarantin sekiranya mereka kontak rapat dan kini kontak rapat tanpa gejala tidak perlu pengasingan, tanpa mengira status vaksinasi", katanya dalam sidang media di Parlimen hari ini.Manakala bagi Kontak rapat yang bergejala pula dinasihatkan untuk melakukan kuarantin kendiri dan digalakkan menjalani ujian RTK-Ag kendiri pada hari gejala bermula dan seterusnya pada hari ketiga.


Maksak rancang 27 program tahun ini

PUTRAJAYA, 14 April - Majlis Kebajikan dan Sukan Anggota-anggota Kerajaan Malaysia (Maksak) merancang untuk menganjurkan 27 program tahun ini.

Menurut Yang Dipertuanya, Tan Sri Mohd Zuki Ali program merangkumi kejohanan sukan@MAKSAK Games, kebajikan, sosial dan kebudayaan.

Buat julung kali, pihaknya turut memperkenal dua program baharu iaitu MAKSAK Games-Berbasikal dengan kerjasama kerajaan negeri Terengganu.

Manakala, program Karnival Islamik MAKSAK yang mempertandingkan tilawah Al-Quran, Daie' dan Dikir Dakwah pula dianjurkan dengan kerjasama Jabatan Kemajuan Islam Malaysia (JAKIM).

"Pada suku Pertama Tahun 2022, Maksak telah berjaya menganjurkan tiga kejohanan sukan iaitu Maksak Games-Hoki di Melaka, MAKSAK Games-Ping Pong di Kelantan, Maksak ames-Bola Sepak di Selangor.

"Pada masa yang sama, Maksak juga telah menempa nama dalam Malaysia Book of Records dalam Longest Non-Stop Cycling By A Group In 24 Hours On Sepang International Circuit (SIC) yang melibatkan kayuhan lapan orang cyclist dari Penjawat Awam mengelilingi Sepang International Circuit (SIC) selama 24 jam," katanya.

(Mohd Zuki ketika berucap pada Majlis Iftar Maksak Malaysia 2022 di Putrajaya)

Mohd Zuki yang juga Ketua Setiausaha Negara berkata demikian dalam ucapan pada Majlis Iftar Maksak Malaysia 2022, di sini hari ini.

Pada majlis tersebut, beliau turut menyampaikan sumbangan duit raya dan baju raya kepada 50 anak-anak Pertubuhan Kebajikan dan Bimbingan At Taqwa, Puchong.


Subsidi untuk ayam dan telur akan dikaji semula - Ronald

PUCHONG, 14 April - Pemberian subsidi untuk ayam dan telur akan dikaji semula

Menteri Pertanian dan Industri Makanan, Datuk Seri Ronald Kiandee berkata perbincangan berkaitan kenaikan kos dan subsidi akan dibincangkan dengan Kementerian Perdagangan Dalam Negeri dan Hal Ehwal Pengguna (KPDNHEP), esok."Pasaran ayam melebihi kos untuk mengeluarkan ayam lebih dari harga siling yang diperkenalkan oleh kerajaan kerana itu kita memberi subsidi ayam dan telur. Tetapi diakui bahawa subsidi RM0.60 itu baik pada bulan-bulan lepas kerana pengimportan jagung tidak statik sejak sebulan yang lalu. "Kita akan bermesyuarat dengan KPDNHEP untuk melihat isu kenaikan kos pengeluaran ayam dan subsidi yang dilaksanakan oleh kerajaan", katanya kepada media selepas Pelancaran Duit syiling Peringatan 50 tahun Lembaga Kemajuan Ikan Malaysia (LKIM) di sini, hari ini.Sebelum ini, peniaga ayam dilaporkan menjual ayam melebihi harga siling kerana pembekal mengenakan caj sehingga RM8.70 sen sekilogram.

(Datuk Seri Ronald Kiandee, berucap semasa Pelancaran Duit syiling Peringatan 50 tahun LKIM)


UMNO setuju Ismail Sabri calon PM pada PRU15

(Ismail Sabri bersama Ahmad Zahid ketika menghadiri Majlis Berbuka Puasa Bersama Majlis Tertinggi UMNO di WTCKL hari ini/BERNAMA)

KUALA LUMPUR, 14 April - Majlis Kerja Tertinggi UMNO sebulat suara mencadangkan Naib Presiden UMNO, Datuk Seri Ismail Sabri Yaakob sebagai calon Perdana Menteri pada Pilihan Raya Umum ke-15 akan datang.  Perkara tersebut dipersetujui dalam Mesyuarat Majlis Kerja Tertinggi UMNO yang dipengerusikan Presiden UMNO, Datuk Seri Dr Ahmad Zahid Hamidi hari ini.

(Ismail Sabri ketika menghadiri Majlis Berbuka Puasa Bersama Majlis Tertinggi UMNO di WTCKL hari ini/BERNAMA)

Setiausaha Agung UMNO, Datuk Seri Ahmad Maslan berkata mesyuarat turut membuat beberapa ketetapan lain iaitu pembentangan Akta Anti Lompat Parti mesti diteruskan dan disokong untuk diluluskan tanpa berkompromi dengan gesaan mana-mana pihak yang cuba menggagalkannya mahupun cubaan untuk mengubah maksudnya kepada bentuk perundangan yang lain."UMNO berpendirian bahawa Akta Anti Lompat Parti mesti segera direalisasikan sebagai satu manifestasi untuk memastikan hak pengundi sentiasa terpelihara dan dihormati,” katanya dalam kenyataan di sini. Sementara itu, Ahmad berkata bagi melaksanakan keputusan sebulat suara usul perhimpunan Agung UMNO 2021 lalu, satu perhimpunan Agung UMNO Khas akan diadakan pada 14 Mei depan bagi melakukan Pindaan Perlembagaan UMNO mengenai tempoh pemilihan parti.

Pada hari yang sama juga akan diadakan sambutan Hari UMNO dan Jamuan Hari Raya Aidilfitri.Mengenai kedudukan memorandum persefahaman (MoU) antara kerajaan Persekutuan dan Pakatan Harapan (PH) yang berakhir 31 Julai ini, beliau berkata Majlis Kerja Tertinggi UMNO memutuskan ia tidak akan diteruskan lagi.


PM hadir majlis berbuka puasa anjuran UMNO

(Ismail Sabri hadir majlis berbuka puasa anjuran UMNO)

KUALA LUMPUR, 14 April - Perdana Menteri, Datuk Seri Ismail Sabri Yaakob yang juga Naib Presiden UMNO malam ini menghadiri majlis berbuka puasa anjuran UMNO bersama lebih 1,000 pemimpin dan ahli di Pusat Dagangan Dunia Kuala Lumpur (WTCKL). Majlis dihadiri kepemimpinan tertinggi UMNO, ahli dan veteran UMNO, pimpinan parti komponen Barisan Nasional (BN) dan ahli Majlis Bekas Wakil Rakyat (MUBARAK) serta golongan kurang bernasib baik.  Pada majlis itu, seramai 118 anak yatim dari Pertubuhan Kebajikan dan Pendidikan Baitul Ulfah Seri Kembangan, Pertubuhan Pusat Jagaan Limpahan Kasih Puchong dan Pertubuhan Anak Yatim dan Asnaf Kampung Sijangkang Kuala Langat turut menerima sumbangan duit raya yang disampaikan Presiden UMNO, Datuk Seri Dr Ahmad Zahid Hamidi.

(Anak-anak yatim turut diraikan pada majlis berbuka puasa anjuran UMNO di WTCKL)

Hadir sama, Timbalan Presiden UMNO, Datuk Seri Utama Mohamad Hasan; Naib Presiden UMNO, Datuk Seri Mahdzir Khalid dan Datuk Seri Mohamed Khaled Nordin; Setiausaha Agung UMNO, Datuk Seri Ahmad Maslan; Bendahari Agung UMNO, Datuk Seri Tengku Adnan Tengku Mansor; Ketua Wanita UMNO, Datuk Seri Noraini Ahmad; Ketua Pemuda UMNO, Datuk Dr Asyraf Wajdi Dusuki dan Ketua Puteri UMNO, Datuk Zahida Zarik Khan.


25,000 pemohon B40 dan M40 dijangka manfaatkan i-Biaya

PETALING JAYA, 14 April - Seramai 25,000 pemohon dalam kalangan B40 dan M40 dijangka memanfaatkan Skim Rumah Pertamaku (SRP) di bawah i-Biaya, tahun ini.Menteri Kewangan, Tengku Datuk Seri Zafrul Tengku Abdul Aziz berkata nilai pembiayaan menerusi SRP itu dianggarkan berjumlah RM5.9 bilion.

(Tengku Datuk Seri Zafrul Tengku Abdul Aziz berucap dalam Majlis Pelancaran Inisiatif Pembiayaan Perumahan Malaysia, i-Biaya)

"Salah satu faktor penyumbang kepada sasaran ini ialah komitmen kerajaan melalui insiatif jamin kerja yang menyasarkan 600,000 peluang pekerjaan, dengan peruntukan berjumlah RM4.8 bilion."Dengan fokus kepada peluang pekerjaan serta peningkatan kemahiran di kalangan B40 dan M40, termasuklah golongan belia, peningkatan pendapatan yang diperolehi akan membolehkan mereka memanfaatkan pelbagai skim pemilikan kediaman melalui program i-Biaya" katanya dalam Majlis Pelancaran Inisiatif Pembiayaan Perumahan Malaysia, i-Biaya, di sini hari ini.Inisiatif SRP menerusi Cagamas SRP Berhad, Cagamas menawarkan kemudahan pembiayaan kepada pembeli rumah pertama, terutama golongan muda.Ia menyasarkan golongan yang mempunyai pendapatan kasar isi rumah bulanan tidak melebihi RM10,000 dengan harga rumah sehingga RM500,000 bagi kedua-dua pasaran utama dan sekunder.


Individu mahu ke luar negara boleh dapat dos penggalak kedua - Khairy

KUALA LUMPUR, 14 April - Individu yang ingin ke luar negara boleh diberikan dos penggalak kedua selepas sela masa sekurang-kurangnya satu bulan daripada dos penggalak pertama.

Menteri Kesihatan, Khairy Jamaluddin berkata kementeriannya menerima permohonan dalam kalangan individu yang berhasrat ke luar negara untuk mendapatkan dos penggalak kedua, bagi memenuhi keperluan negara yang ingin dikunjungi.Sebagai contoh terdapat sesetengah negara di benua Eropah yang tidak mengiktiraf vaksin Sinovac ataupun Sinopharm sebagai dos primer dan dos penggalak."Contoh saya terima dua vaksin Sinovac dan dos penggalak Pfizer tapi saya nak pergi ke Jerman hanya menerima dua Pfizer sahaja, dia tak boleh terima Sinovac, Sinovac-Pfizer.

"Jadi KKM akan terima permohonan mereka yang akan ke luar negara untuk mendapatkan Pfizer yang kedua jadi Sinovac-Sinovac, Pfizer-Pizer bagi tujuan pengembaraan," katanya dalam sidang media khas di Parlimen.

(Khairy pada sidang media di Parlimen)

Khairy juga berkata sehingga 31 Mac lalu, seramai 701 individu menerima sijil digital pengecualian vaksinasi atas sebab perubatan, maka mereka akan mendapat pengecualian dos penggalak secara automatik.Dalam sidang media sama, Khairy turut memaklumkan keputusan mengenai keperluan daftar masuk melalui aplikasi MySejahtera akan diberitahu dalam tempoh satu hingga dua minggu lagi."Kita dapati MySejahtera masih ada nilai sebagai satu alat untuk pengesanan kontak, namun demikian oleh kerana melepasi puncak Omicron dan kita dalam fasa peralihan, KKM sedang memantau dari segi corak jangkitan dan kita akan buat keputusan dalam seminggu dua lagi sama ada kita akan teruskan atau tidak dari segi imbasan masuk MySejahtera," katanya.Sementara itu beliau memaklumkan, KKM menyediakan alternatif baharu bagi ujian RTK Antigen kendiri, menerusi seliaan secara maya.


KPKT lancar i-Biaya

PETALING JAYA, 14 April - Kementerian Perumahan dan Kerajaan Tempatan (KPKT) dengan kerjasama Kementerian Kewangan melancarkan Insiatif Pembiayaan Perumahan Malaysia, i-Biaya.Inisiatif tersebut memudahkan pembiayaan perumahan bagi golongan berpendapatan rendah M40 dan B40.Menurut Menteri Perumahan dan Kerajaan Tempatan, Datuk Seri Reezal Merican Naina Merican, selari dengan matlamat 'Satu Keluarga, Satu Rumah', i-Biaya satu langkah integrasi untuk menyatukan semua inisiatif di bawah satu bumbung.Tiga skim ditawarkan yang melibatkan penambahbaikan kepada skim sedia ada iaitu Skim Jaminan Kredit Perumahan yang disediakan menerusi Syarikat Jaminan Kredit Perumahan (SJKP) Bhd dengan peruntukan RM3 bilion.Selain itu, Skim Rumah Pertamaku (SRP) oleh Cagamas SRP Bhd. dan Skim ‘Rent To Own’ (RTO) oleh Perbadanan PR1MA Malaysia.Skim PR1MA RTO, membolehkan mereka yang berminat menyewa rumah dan kemudian membelinya pada tahun keenam, melalui pembiayaan Maybank.

(Datuk Seri Reezal Merican Naina Merican, berucap semasa perasmian i-Biaya)

"Kalau sebuah rumah, RM300,000, jika 10 peratus, atau 90 peratus perlu membayar RM30,000 dengan kos-kos lain sekitar lebih kurang RM34,000. Tetapi dengan adanya skim PR1MA RTO ini mereka hanya akan masuk dengan bayaran yang jauh lebih rendah, malahan mereka juga hanya membayar sekitar RM600 sebulan untuk tempoh 5 tahun pertama bagi rumah yang berharga RM300,000 dan ini khususnya yang ada pergerakan gaji dapat masuk lebih awal", katanya dalam ucapan perasmian i-Biaya di Petaling Jaya.Bagi Skim Rumah Pertamaku (SRP), ia dijangka memberi manfaat kepada 25,000 pemohon, dengan anggaran nilai pembiayaan sebanyak RM5.9 bilion.Skim SRP akan membuka peluang pembiayaan kepada mereka yang mempunyai pendapatan RM10,000 ke bawah untuk kediaman bernilai sehingga RM500,000.Peluasan jaminan Skim Jaminan Kredit Perumahan pula, akan membolehkan individu yang tidak mempunyai penyata gaji terutama yang terlibat dalam ekonomi gig, memohon pembiayaan perumahan.Untuk mendapatkan maklumat lanjut mengenai i-Biaya, sila layari laman sesawang hope.kpkt.gov.my.


ASEAN kembali jadi rakan dagang terbesar China

(Faktor kesalinghubungan juga menjadi dorongan kuat terhadap perdagangan China-ASEAN/BERNAMA)

BEIJING, 14 April- ASEAN kembali menjadi rakan dagang terbesar China apabila jumlah import dan eksport kedua-dua pihak direkod sebanyak RMB1.35 trilion (RM890 bilion) pada suku pertama 2022.Menurut data terkini Jabatan Pentadbiran Am Kastam (GACC), angka itu menokok 8.4 peratus berbanding tempoh sama tahun lepas, selain turut menyumbang 14.4 peratus kepada keseluruhan dagangan luar China.Jurucakapnya, Li Kuiwen pada Rabu menyatakan, penguatkuasaan perjanjian Perkongsian Ekonomi Komprehensif Serantau (RCEP) meningkatkan lagi hubungan perdagangan China-ASEAN.

Jelasnya, ia sekali gus menyaksikan jumlah import dan eksport kedua-dua pihak menyumbang sebanyak 47.2 peratus daripada skala dagangan luar China dengan rakan dagang RCEP pada suku tahun pertama.

Sementara itu, faktor kesalinghubungan juga menjadi dorongan kuat terhadap perdagangan China-ASEAN.

Dalam tempoh itu, laluan baharu darat dan laut yang menghubungkan bahagian barat China dan negara-negara ASEAN telah mengendalikan 170,000 unit bersamaan dua puluh kaki (TEU) kontena menerusi perkhidmatan kereta api, bertambah sebanyak 56.5 peratus.

Pemulihan rantaian perindustrian ASEAN, peningkatan import produk pertanian dari ASEAN ke China dan pelbagai faktor lain turut memacu pertumbuhan dagangan membabitkan produk perantara kedua-dua pihak.Pada Januari hingga Februari, Kesatuan Eropah (EU) mendahului ASEAN sebagai rakan dagang terbesar China, dengan jurang kira-kira RMB3 bilion (RM1.97 bilion).- BERNAMA


PM ucap Chithirai Puthandu kepada masyarakat Tamil, Vaisakhi untuk masyarakat Sikh

PUTRAJAYA. 14 April - Perdana Menteri mengucapkan selamat menyambut Tahun Baharu Tamil (Chithirai Puthandu) kepada masyarakat Tamil dan Vaisakhi untuk masyarakat Sikh yang menyambut perayaan itu hari ini.Datuk Seri Ismail Sabri Yaakob berkata, beliau percaya tahun baharu yang disambut atas dasar Keluarga Malaysia mengeratkan lagi hubungan antara etnik di negara ini.

Dalam catatan di Facebooknya, beliau berkata, keharmonian beragama harus dikekalkan.

Rasa hormat menghormati antara satu sama lain merupakan tunjang Keluarga Malaysia.Katanya, hari ini adalah masa meraikan permulaan baharu untuk meraih kemakmuran..Perdana Menteri turut mendoakan masyarakat Tamil dan Sikh terus berada dalam keadaan sihat sejahtera.


Pemberian khas kepada Sabah dinaikkan hampir 5 kali ganda

(Kenyataan bersama dikeluarkan Perdana Menteri dan Ketua Menteri Sabah)

KUALA LUMPUR, 14 April- Kerajaan bersetuju bahawa jumlah pemberian khas baharu kepada Sabah dinaikkan sebanyak 4.7 kali ganda daripada RM26.7 juta kepada RM125.6 juta bagi tahun 2022.Perdana Menteri, Datuk Seri Ismail Sabri Yaakob dan Ketua Menteri Sabah, Datuk Seri Hajiji Noor dalam kenyataan bersama memaklumkan, pemberian khas itu akan terus meningkat setiap tahun bagi tempoh 2023-2026 mengikut kadar kenaikan yang dipersetujui bersama."Kerajaan Persekutuan dan Kerajaan Negeri Sabah telah mencapai kata sepakat mengenai kajian semula pemberian khas kepada Negeri Sabah berkenaan di bawahPerkara 112D Perlembagaan Persekutuan." kata kenyataan itu.Ini merupakan susulan kepada beberapa perbincangan dan rundingan yang diadakanoleh Kementerian Kewangan dan Kerajaan Negeri Sabah, dengan kebanyakan termadipersetujui pada 14 Februari 2022.Persetujuan ini juga merupakan satu petanda penting memandangkan kali terakhir kajian semula dibuat adalah pada tahun 1969 dan persetujuan kajian semula baharu itu merangkumi perkara-perkara lain termasuk; Kerajaan Persekutuan dan Kerajaan Negeri Sabah akan terus berunding berhubung tuntutan 40 peratus daripada hasil negeri Sabah dan menjalankan kajian semula pemberian khas di bawah Perkara 112D Perlembagaan Persekutuan untuk mendapatkan suatu amaun pemberian.Kenyataan itu juga menyebut pada masa sama, kedua-dua pihak akan terus berunding berhubung dengan tuntutan 40 peratus daripada hasil negeri Sabah dan menjalankan kajian semula pemberian khas di bawah Perkara 112D Perlembagaan Persekutuan untuk mendapatkan suatu jumlah pemberian khas baharu yang dapat mengimbangi keperluan negeri Sabah tanpa menjejaskan kedudukan kewangan Kerajaan Persekutuan. "Sekiranya suatu jumlah baharu yang dipersetujui oleh kedua-dua pihak berjaya dicapai sebelum tahun 2026, maka jumlah baharu tersebut akan diguna pakai untuk menggantikan bayaran pemberian khas kepada negeri Sabah bermula tahun 2022."Persetujuan ini adalah tanpa prejudis terhadap kewajipan dan hak Kerajaan Persekutuan dan Kerajaan Negeri Sabah untuk meneruskan kajian semula pemberian khas di bawah Perkara 112D Perlembagaan Persekutuan dengan mengambil kira kedudukan kewangan Kerajaan Persekutuan serta keperluan Kerajaan Negeri Sabah berhubung kos perkhidmatan Negeri.

"Kerajaan Negeri Sabah juga berhak untuk bergantung kepada formula asal seperti yang dinyatakan dalam Perkara 112C dan Bahagian IV Jadual Kesepuluh Perlembagaan Persekutuan. "Pelaksanaan kajian semula pemberian khas ini termasuk hak kedua-dua Kerajaan Persekutuan dan Kerajaan Negeri Sabah untuk merujuk perkara itu kepada penaksir bebas (jika tiada persetujuan dicapai) seperti yang dinyatakan dalam Perkara 112D(6) Perlembagaan Persekutuan."Kedua-dua kerajaan akan membekalkan data dan maklumat mengenai kedudukan kewangan Kerajaan Persekutuan serta keperluan Kerajaan Negeri Sabah berhubung kos perkhidmatan Negeri yang akan diambil kira dalam proses kajian semula pemberian khas tersebut, " menurut kenyataan itu.


Permohonan Pakej PerantiSiswa Keluarga Malaysia  dibuka ESOK

CYBERJAYA, 14 April - Permohonan Pakej PerantiSiswa Keluarga Malaysia yang dibuka mulai esok menyasarkan kepada semua pelajar Institut Pengajian Tinggi (IPT) yang benar-benar memerlukan agar golongan ini mendapat manfaat sebaiknya.Menteri Komunikasi dan Multimedia, Tan Sri Annuar Musa berkata melalui pelaksanaan inisiatif tersebut tiada Keluarga Malaysia yang terpinggir dalam kemajuan teknologi dan seterusnya dapat beradaptasi dalam menghadapi kemunculan ekosistem digital pada masa hadapan.

(Tan Sri Annuar Musa berucap pada majlis prapelancaran PerantiSiswa Keluarga Malaysia di Universiti Multimedia, Cyberjaya)

"Kita berharap permohonan bagi mereka yang benar-benar memerlukan dan belum memiliki peranti, bukan semestinya bila B40 semua sekali memohon. "Saya berkata demikian supaya kita mempunyai jumlah yang cukup untuk semua yang memerlukan dan daripada anggaran jumlah yang telah kita masukkan dalam perolehan kita akan melihat sekiranya ada ruang program PerantiSiswa ini boleh diperluaskan lagi kepada kelompok yang selain daripada diumumkan pada hari ini", katanya dalam sidang media Majlis prapelancaran PerantiSiswa Keluarga Malaysia di Universiti Multimedia, di sini hari ini.Turut hadir Menteri Pengajian Tinggi, Datuk Seri Dr. Noraini Ahmad, Ketua Setiausaha, Kementerian Komunikasi dan Multimedia, Datuk Seri Mohammad Mentek dan Ketua Setiausaha, Kementerian Pengajian Tinggi, Datuk Seri Abdul Razak Jaafar.Inisiatif menggunakan Konsep Guna Pakai selama tempoh pengajian itu juga bertujuan untuk mengelakkan penyalahgunaan peranti seperti menjual atau memberikannya kepada orang lain.Permohonan PerantiSiswa Keluarga Malaysia boleh dibuat menerusi laman web rasmi perantisiswa.kkmm.gov.my mulai 15 April, pukul 8.00 pagi.


TH serah zakat RM2 juta pada Baitulmal Sarawak

KUCHING, 14 April- Lembaga Tabung Haji (TH) hari ini menyerahkan zakat berjumlah RM2,036,294 bagi tahun kewangan berakhir 2021, kepada Tabung Baitulmal Sarawak.TH dalam satu kenyataan hari ini memaklumkan, Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin telah menyerahkan pembayaran zakat tersebut kepada Premier Sarawak Tan Sri Abang Johari Tun Openg di Wisma Bapa Malaysia di sini.Menurut Amrin, bayaran zakat itu merupakan sebahagian daripada tanggungjawab TH sebagai sebuah organisasi Islam yang prihatin dengan sasaran memperkasakan kewangan Islam dan membangunkan sosio-ekonomi ummah bagi manfaat golongan asnaf.“Jumlah keseluruhan bayaran Zakat TH bagi tahun 2021 terus mencatatkan peningkatan sebanyak 1.4% iaitu RM107.197 juta berbanding RM105.712 juta pada tahun 2020.

“TH berharap pembayaran zakat ini dapat dimanfaatkan oleh Tabung Baitulmal Sarawak, ke arah kemampanan program-program zakat yang dirangka di negeri ini bagi kelestarian ekonomi golongan asnaf,” katanya menerusi kenyataan tersebut.Pada tahun ini, TH turut memperuntukkan RM28.8 juta bagi melaksanakan program-program tanggungjawab sosial korporat yang memberi impak positif kepada golongan asnaf.


Kes jangkitan ASF: Sampel darah babi dari 19 ladang ternakan tanpa lesen diambil

PORT DICKSON, 14 April - Sampel darah babi dari 19 ladang ternakan tanpa lesen di Kampung Baru Site A, Tanah Merah, Lukut, Port Dickson telah diambil Jabatan Perkhidmatan Veterinar Negeri Sembilan bagi mengesan wabak Demam Babi Afrika (ASF).Tindakan itu diambil selepas sebuah ladang ternakan babi disahkan dijangkiti wabak, 9 April lalu.

(Ladang ternakan tanpa lesen di Kampung Baru Site A, Tanah Merah, Lukut, Port Dickson, Negeri Sembilan ditutup)

Exco Pertanian dan Industri Asas Tani negeri, Datuk Bakri Sawir menjelaskan, kesemua 19 ladang ternakan terletak dalam radius tiga kilometer dari ladang yang telah dijangkiti ASF.

"Kita belum ketahui status jangkitan daripada sampel yang diambil. Tumpuan diberi kepada kes pertama. Tenaga kerja kami juga terhad. Jumlah tenaga kerja yang terlibat dengan pengambilan sampel ialah 55 orang," kata Bakri.Beliau ditemui dalam Program Outreach Konservasi Penyu Jabatan Perikanan Negeri Sembilan di sini.Menurutnya status jangkitan akan terus dipantau.


Perak catat 1,204 kes kemalangan jalan raya dalam tempoh 11 hari Ramadan

IPOH, 14 April- Dalam tempoh 11 hari Ramadan, Perak mencatatkan 1,204 kes kemalangan jalan raya yang menunjukkan peningkatan kes sebanyak 16% dalam tempoh yang sama berbanding tahun lalu.Ketua Jabatan Siasatan dan Penguatkuasaan Trafik (JSPT) Perak Supt Azizan Hassan berkata ia meningkat berbanding 1,039 kes bagi tempoh yang sama Ramadan tahun lepas dan peningkatan tersebut berkemungkinan kerana orang ramai telah bebas bergerak tanpa sebarang sekatan berbanding sebelum ini.“Daripada jumlah itu, ia turut melibatkan 18 kes kemalangan maut selain 13 kes kecederaan parah, 44 kes kecederaan ringan manakala bakinya 1,129 kes tidak melibatkan kecederaan,” katanya ketika menjadi tetamu di program Eksklusif@PERAKfm ‘Pandu Cermat, Jiwa Selamat’ di radio Perak Fm hari ini.Ditanya mengenai langkah diambil dalam memastikan kesesakan luar biasa pada waktu kemuncak iaitu semasa berbuka puasa, beliau berkata pihaknya sentiasa melakukan rondaan secara berkala dan bersedia untuk memberi bantuan kawalan lalu lintas di seluruh negeri Perak, sejak hari pertama Ramadan.“Pihak JSPT telah menempatkan penugasan ‘point duty’ untuk mengawal dan melancarkan keadaan lalu lintas di beberapa lokasi yang telah dikenal pasti berlakunya kesesakan tersebut.

“JSPT turut mengambil tindakan proaktif dengan menempatkan polis trafik di setiap lokasi bazar Ramadan yang menjadi tumpuan orang ramai dan mempunyai kadar pengunjung yang tinggi bagi membuat rondaan serta memastikan pemilik kenderaan yang pergi ke bazar meletakkan kenderaan di tempat yang betul agar tidak mengganggu lalu lintas,” tambah beliau.Azizan turut menasihati pengguna supaya sentiasa mematuhi peraturan jalan raya bagi mengelakkan kemalangan jika mereka sentiasa berhati-hati dan tidak mementingkan diri sendiri.


Kes kematian OKT, unit JIPS jalankan siasatan - PDRM

KUALA LUMPUR, 14 April- Seorang suspek kes dadah ditemukan mati ketika berada dalam tahanan polis.Susulan itu, Jabatan Integriti dan Pematuhan Standard (JIPS) Bukit Aman akan menjalankan siasatan berkaitan kematian berkenaan.Menurut Pengarahnya, Datuk Seri Azri Ahmad berkata si mati dituduh di mahkamah Selasa lalu.Dia yang tiada penjamin ditumpangkan di lokap Balai Polis Kajang sebelum dihantar ke Penjara Satelit Beranang bagi reman penjara.Keesokan hari, anggota polis di lokap memaklumkan lelaki itu diserang sawan dan telah menghubungi pihak hospital untuk membuat pemeriksaan lanjut terhadap suspek.Bagaimana pun, suspek disahkan meninggal dunia semasa dalam perjalanan.Punca kematian si mati masih belum dikenal pasti.

(Kenyataan media dikeluarkan unit JIPS, Bukit Aman berhubung perkara terbabit)


28 inisiatif Bantuan Kasih Bangsa Johor dilancarkan

JOHOR BAHRU, 14 April- Kerajaan Johor memperuntukkan RM144.36 juta, bagi menjayakan 28 inisiatif Bantuan Kasih Bangsa Johor yang akan memberi manfaat kepada 3.69 juta penduduk negeri itu. Pengumuman khas oleh Menteri Besarnya, Datuk Onn Hafiz Ghazi itu meliputi lima kategori utama iaitu Kemasyarakatan, Kebajikan, Orang Muda Johor, Pendidikan dan Ekonomi."Pengagihan bantuan ini akan dilakukan secara berperingkat dalam masa terdekat. Insya-Allah, ramai rakyat Johor yang akan menerima bantuan ini menjelang sambutan Hari Raya Aidilfitri. Disebabkan faktor masa, ada juga yang akan menerima bantuan sejurus selepas raya," kata beliau dalam sidang media pengumuman Bantuan Kasih Bangsa Johor secara maya hari ini, menerusi akaun Facebook beliau.

Sebanyak RM34.16 juta disediakan bagi melaksanakan lapan inisiatif kategori kemasyarakatan termasuk bantuan beras 10 kilogram kepada 3.69 juta ketua keluarga di Johor selain bantuan sekali bayar kepada pemandu pengangkutan awam.  Kategori kebajikan pula menyaksikan RM44.74 juta diperuntukkan, termasuk bantuan khas Aidilfitri dan bantuan kepada anak yatim yang kehilangan keluarga akibat COVID-19.  RM11.2 juta pula akan disalurkan bagi kategori Orang Muda Johor manakala RM21 juta bagi kategori pendidikan. Tujuh inisiatif akan dilaksanakan di bawah kategori ekonomi melibatkan peruntukan sebanyak RM33.28 juta.


Kerajaan cadang kelulusan bersyarat, percepat bekalan tenaga kerja asing

(Pengerusi Majlis Pemulihan Negara (MPN), Tan Sri Muhyiddin Yassin pada sidang media di Putarajaya)

PUTRAJAYA, 14 April- Kerajaan dicadang menyegerakan proses kelulusan permohonan pekerja asing bagi menampung keperluan pekerja oleh industri-industri yang mendesak. Menurut Pengerusi Majlis Pemulihan Negara (MPN), Tan Sri Muhyiddin Yassin, ia perlu dilakukan dengan mengurangkan karenah birokrasi, mempermudah dan menambah baik proses kelulusan permohonan yang sedang diproses.  Katanya, pihaknya mengambil maklum terdapat penurunan ketara jumlah tenaga kerja asing sebanyak lebih 20 peratus ejak pandemik COVID-19 melanda negara.  Beliau berkata, walaupun kerajaan telah memberi kebenaran permohonan pengambilan pekerja asing dilakukan sejak 15 Februari lalu, namun hanya 163 dari 4,561 permohonan kuota pekerja asing yang telah diproses sehingga kini.  "Sebagai langkah jangka pendek, Majlis mencadangkan supaya kelulusan bersyarat boleh diberikan kepada permohonan yang sedang diproses untuk menyegerakan bekalan tenaga kerja asing kepada sektor- sektor yang terjejas.

(Kerajaan dicadang menyegerakan proses kelulusan permohonan-permohonan pekerja asing bagi menampung keperluan pekerja oleh industri-industri yang mendesak/Foto hiasan)

"Dalam jangka masa panjang, Majlis berpandangan isu struktural kekurangan tenaga kerja dan kebergantungan kepada tenaga kerja asing perlu ditangani secara menyeluruh," katanya selepas mempengerusikan Mesyuarat MPN Bil 4/2022 di Putrajaya.Tambahnya, antara sektor yang teruk terjejas berikutan kekurangan pekerja asing adalah sektor pembuatan dan perladangan.


Malaysia terima 250,000 pelancong sejak pembukaan sempadan

KUALA LUMPUR, 14 April - Kira-kira 250,000 pelancong mengunjungi Malaysia sejak pembukaan semula sempadan negara pada 1 April. Ia dilihat indikator awal pemulihan sektor pelancongan yang kembali aktif. Menurut Presiden Majlis Pelancongan Malaysia, Uzaidi Udanis, lima pasaran penting seperti Singapura dan United Kingdom memberi respons positif selepas sempadan dibuka.

(Uzaidi ditemui wartawan selapas menjadi tetamu Selamat Pagi Malaysia)

"Ini adalah pasaran-pasaran yang lebih responsif apabila negara kita dibuka dan kita tengok walaupun negara UK itu jauh, mereka adalah antara 5 pasaran tertinggi untuk Malaysia. Kita harus mengadakan promosi yang lebih agresif dalam pasaran-pasaran sebegini," kata Uzaidi selepas program Selamat Pagi Malaysia di Angkasapuri hai ini.

Menurut beliau, Langkawi dan Melaka merupakan antara lokasi utama yang menjadi tarikan dan dikunjungi pelancong. Bagi pelancong tempatan, mereka dinasihatkan agar mengutamakan destinasi dalam negara terlebih dahulu serta sentiasa mematuhi segala SOP yang ditetapkan.


Ugut dan simbah cat, dua lelaki suruhan 'Ah Long' ditahan

ALOR SETAR, 14 April- Dua lelaki ditahan dipercayai menjadi orang suruhan 'Ah Long' bagi menghantar notis ugutan dan menyimbah cat di kediaman peminjam yang gagal melunaskan hutang.Suspek berusia 23 dan 25 tahun ini dicekup di kawasan perumahan Kampung Tengah Pumpung, Alor Setar.Ketua Polis Kedah, Wan Hassan Wan Ahmad berkata suspek diupah RM250 bagi setiap rumah peminjam yang dihantar notis atau disimbah cat.Setakat ini, 13 aduan diterima polis daripada mangsa.Seorang lagi suspek yang juga 'budak suruhan' Ah Long sedang diburu polis.Modus operandi sindiket yang aktif sejak sebulan lalu, menawarkan pinjaman menerusi aplikasi media sosial.

(Bukti mesej ugutan suspek menakutkan mangsa turut dirampas polis)


Bantuan baik pulih rumah mikro, MAIPs salur sumbangan berjumlah RM3.06 juta

PADANG BESAR, 14 April- Majlis Agama Islam dan Adat Istiadat Melayu Perlis (MAIPs) memperuntukkan sebanyak RM3.06 juta untuk Bantuan Mikro Baik Pulih Rumah yang disumbangkan melalui masjid-masjid seluruh negeri Perlis sepanjang tahun ini.Raja Muda Perlis, Tuanku Syed Faizuddin Putra Jamalullail selaku Yang di-Pertua MAIPs bertitah sumbangan itu adalah sebahagian daripada inisiatif dalam Pelan Tindakan Agihan Holistik MAIPs 2.0 dalam melestarikan agihan zakat yang sedang melalui fasa pengukuhannya.  "MAIPs kini sedang mendalami dan memperluaskan inisiatif strategik berimpak yang telah dilaksanakan di fasa pertama dalam Pelan Tindakan Agihan Holistik. Pengurusan MAIPs sentiasa menginsafi akan tanggungjawab yang terpundak di bahu dalam melaksanakan pengurusan agihan zakat yang sempurna dan mencapai sasarannya," titah baginda selepas menyaksikan upacara simbolik sumbangan Bantuan Mikro Baik Pulih Rumah MAIPs Tahun 2022, di sini.Majlis penyerahan disempurnakan yang diserahkan oleh Ketua Pegawai Eksekutif MAIPs, Mohd Nazim Mohd Noor kepada Imam 1 merangkap Pengerusi Masjid Nurul Husna, Felda Chuping, Mohd Fitri Mohamad.

(Raja Muda Perlis, Tuanku Syed Faizuddin Putra Jamalullail selaku Yang di-Pertua MAIPs menyaksikan upacara simbolikpenyerahan itu di Masjid Nurul Husna, Chuping)


Tarikh akhir kemuka borang nyata cukai 30 April, e-Filing 15 Mei

KUALA LUMPUR, 14 April- Lembaga Hasil Dalam Negeri (LHDN) menyarankan pembayar cukai supaya mengemukakan Borang Nyata Cukai dan membayar cukai pendapatan mereka dalam tempoh yang telah ditetapkan bagi mengelakkan sebarang penalti lewat hantar borang dan kenaikan lewat bayar cukai.“Pembayar cukai juga dinasihatkan untuk mengisi maklumat diri dan perbankan yang tepat serta terkini bagi membantu kelancaran proses bayaran balik cukai (jika ada),” menurut kenyataan itu.Tarikh akhir pengemukaan Borang Nyata Cukai Tahun Taksiran 2021 (TT 2021) yang ditetapkan bagi pengemukaan secara manual adalah pada 30 April 2022 manakala e-filing pula pada 15 Mei ini.LHDN menyatakan bahawa pembayar cukai boleh ke Program Memfail Borang Nyata bagi tahun 2022 sebagai panduan untuk mengemukakan borang tersebut.Sementara itu, LHDN memaklumkan telah menerima sebanyak 1.16 juta Borang Nyata Cukai Tahun Taksiran 2021 setakat 31 Mac lalu membabitkan pembayar cukai yang tidak menjalankan perniagaan.

(LHDN telah menerima sebanyak 1.16 juta Borang Nyata Cukai Tahun Taksiran 2021 setakat 31 Mac lalumembabitkan pembayar cukai yang tidak menjalan perniagaan/Foto hiasan)

LHDN dalam satu kenyataan pada Khamis berkata, penerimaan yang dilakukan secara e-filing dan manual itu menyaksikan pembayar cukai kategori Individu pemastautin menjadi kumpulan paling ramai iaitu 1.15 juta borang.Ia diikuti oleh kategori pembayar cukai individu bukan pemastautin yang melibatkan penerimaan sebanyak 5,310 borang, pertubuhan (389), harta pusaka (345), individu pemastautin (pekerja berpengetahuan/berkepakaran) (263) dan individu bukan pemastautin (pekerja berpengetahuan) (2)Tiada penerimaan direkodkan bagi kategori pembayar cukai keluarga sekutu Hindu.


Landasan ECRL dibina 20% lebih tinggi, rekaan khas 100 tahun mendatang

KUALA TERENGGANU, 14 April- Pembinaan landasan keretapi Laluan Rel Pantai Timur (ECRL) direka khas 20 peratus lebih tinggi daripada paras banjir.  Ketua Pegawai Eksekutif MRL, Datuk Seri Darwis Abdul Razak berkata ciri reka bentuk itu mengambil kira perancangan 100 tahun akan datang."Kita nak memastikan supaya landasan yang kita bina itu adalah landasan yang lebih tinggi daripada paras banjir yang tertinggi dalam tempoh 100 tahun bersamaan dengan tambahan lagi 20% untuk lebih konservatif lagilah. Maksudnya, jajaran kita Insya-Allah dibina di atas paras banjir yang paling tinggilah berbanding sebelum ini," kata Darwis kepada pemberita RTM dalam satu majlis berbuka puasa bersama pengamal media Terengganu, semalam.

(Ketua Pegawai Eksekutif MRL, Datuk Seri Darwis Abdul Razak ditemui media menjelaskan perkara tersebut)

Setakat ini, proses pengambilan tanah di Terengganu berjalan lancar. Antara daerah terlibat ialah Setiu, Besut, Kuala Terengganu dan Kuala Nerus.Pembinaan ECRL sepanjang 665 kilometer itu merangkumi 61.1 kilometer terowong dan 128 kilometer jejambat. Mengulas mengenai harga tiket penumpang keretapi tersebut, beliau berkata ia akan ditentukan Januari 2027 sebaik siap sepenuhnya.


Tren Khas Aidilfitri untuk warga pantai timur

(Perkhidmatan khas ini dapat mengurangkan kesesakan dan memberi jaminan keselesaan serta keselamatan kepada Keluarga Malaysia)

KUALA LUMPUR, 14 April- Sebanyak 516 tiket ditawarkan bagi perkhidmatan tren khas dikenali sebagai Ekspres Khas Keluarga Malaysia yang akan membuat perjalanan pada 29 April ini bersempena dengan sambutan Aidilfitri.

Tren berkenaan akan beroperasi bagi laluan Pantai Timur bermula dari Stesen KL Sentral, Kuala Lumpur ke Stesen Tumpat, Kelantan.Menurut KTMB, tren berkenaan akan berlepas pada 29 April, pada pukul 11.00 malam dari Stesen KL Sentral dan akan berhenti di 17 stesen seperti Bandar Tasik Selatan, Kajang, Nilai, Seremban, Pulau Sebang, Mentakab, Jerantut, Gua Musang, Pasir Mas dan Tumpat.Menteri Pengangkutan, Datuk Seri Dr Wee Ka Siong berkata, perkhidmatan tersebut dilaksanakan bagi tujuan membantu mengurangkan kesesakan trafik di lebuh raya yang kebiasaannya dihadapi oleh warga pantai timur semasa musim perayaan.“Secara lazimnya, setiap kali musim perayaan terutamanya Aidilfitri, kesesakan jalan raya bakal dihadapi warga Pantai Timur. Pada tahun ini, kita jangkakan pertambahan trafik yang drastik kerana sudah dua tahun tidak dapat pulang beraya.“Oleh itu, dengan adanya perkhidmatan ini, ia dapat mengurangkan kesesakan dan memberi jaminan keselesaan serta keselamatan kepada Keluarga Malaysia" katanya dalam satu kenyataan pada Khamis.Katanya, perkhidmatan tren itu dijangka tiba di Stesen Tumpat pada 30 April, pukul 3.55 petang manakala perjalanan balik dari Stesen Tumpat adalah pada 7 Mei, pukul 10.50 malam dan akan tiba di Stesen KL Sentral pada 8 Mei, 3.04 petang.

(Perkhidmatan Ekspres Khas Keluarga Malaysia akan beroperasi bagi laluan pantai timur yang bermula dari stesen KL Sentral ke stesen Tumpat dan sebaliknya serta 516 tiket ditawarkan)

Sementara itu, Ketua Pegawai Eksekutifnya, Mohd Rani Hisham Samsudin berkata, tren khas tersebut merupakan perkhidmatan istimewa dari KTMB untuk Keluarga Malaysia yang ingin pulang dengan selesa di samping turut dapat menjimatkan masa.KTMB turut memaklumkan bahawa tren khas tersebut bakal dilengkapi dengan koc katil, koc tempat duduk premier dan superior, koc buffet, dan koc chillax untuk aktiviti solat atau moreh beramai-ramai.Tiket bagi perkhidmatan khas itu akan mula dijual pada 15 April ini dengan harga bermula daripada RM55.00 sehingga RM83.00 bagi perjalanan sehala dan penumpang tren perjalanan tersebut akan turut menerima cenderahati khas.Dalam pada itu, KTMB turut memaklumkan bahawa pihaknya akan menyediakan dua perkhidmatan tren elektrik (ETS) tambahan dengan 4,368 tiket berikutan permintaan yang tinggi sempena musim perayaan kali ini.Pertambahan itu melibatkan perjalanan KL Sentral- Padang Besar dan sebaliknya bagi tarikh 29 April hingga 2 Mei dan 6 Mei hingga 8 Mei.“Perkhidmatan tambahan ini adalah berikutan status jualan tiket yang telah habis dijual bagi tarikh-tarikh yang dinyatakan. Jualan tiket bagi tren tambahan ini akan mula dijual pada 15 April.“Pengguna disarankan membuat pembelian tiket melalui aplikasi KTMB Mobile (KITS) atau menerusi laman sesawang KTMB,” menurut kenyataan itu.KTMB juga memaklumkan bahawa syarikat itu akan tetap memastikan agar semua penumpangnya mematuhi Prosedur Operasi Standard (SOP) pencegahan Covid-19 walaupun negara telah dalam proses peralihan ke fasa endemik.Sebarang pertanyaan lanjut berkaitan perkhidmatan KTMB boleh dilakukan dengan menghubungi Pusat Panggilan KTMB di 03-2267 1200 atau layari saluran media baharu rasmi KTMB.


Melaka bakal tambah baik SOP sempena sambutan Aidilfitri

BANDARAYA MELAKA, 14 April- Melaka akan menambah baik Prosedur Operasi Standard (SOP) sempena sambutan Aidilfitri nanti.Ketua Menteri, Datuk Seri Sulaiman Md Ali berkata ia bagi mengelakkan peningkatan kes COVID-19 dalam tempoh peralihan fasa endemik ketika ini.   “SOP itu dikeluarkan oleh pihak MKN dan kita akan menerima dan kita akan selaraskan serta kita tambah baik sedikit mengikut negeri masing-masing. Kita masih lagi ada budaya kunjung-mengunjung, namun saya harap semua boleh mematuhinya kerana saya bimbang tercetus pula kluster raya, itu yang kita tidak mahu lah," kata beliau kepada RTM selepas bersiaran di konti MELAKAfm, di sini.

Dalam pada itu, Datuk Seri Sulaiman turut menasihatkan ibu bapa untuk berhati-hati jika membawa anak-anak ke bazar Ramadan atau bazar Aidilfitri bagi mengelak jangkitan COVID-19.Buat masa ini katanya, Melaka tidak menguatkuasakan sebarang SOP atau peraturan khusus untuk membawa kanak-kanak ke bazar.


Ambil vaksin kanak-kanak segera, elak dicaj Mei depan - KM Melaka

BANDARAYA MELAKA, 14 April- Melaka menyarankan ibu bapa kepada kanak-kanak berusia 5 hingga 12 tahun yang masih belum menerima dos pertama vaksin COVID-19 untuk segera membawa anak mereka bagi penerimaan vaksin itu sebelum tarikh tutup 15 Mei depan.Saranan itu disuarakan Ketua Menteri, Datuk Seri Sulaiman Md Ali.  Bagi tujuan itu, beliau telah mengarahkan Exco dan Jabatan berkaitan termasuk Pejabat Pendidikan Daerah (PPD) untuk bertemu serta berbincang bersama ibu bapa bagi memastikan kanak-kanak di negeri ini menerima vaksin COVID-19.  "Itu sebabnya saya minta semalam EXCO yang bertanggungjawab bincang, pergi jumpa ibu bapa. Sebab apa, lepas ini dah kena bayar sendiri jadi sementara ia belum ditutup, kita minta semua untuk jumpa dan maklumkan biar anak-anak ini dapat vaksin. Saya bimbang selepas ini terlambat dan dikenakan bayaran untuk pengambilan vaksin," kata Sulaiman kepada RTM selepas bersiaran dalam segmen Bicara Ketua Menteri di konti Melakafm, pagi tadi.

(Ketua Menteri Melaka, Datuk Seri Sulaiman Md Ali dalam sidang media menggesa ibu bapa agar bawaanak dapatkan vaksin COVID-19 dengan segera)

Semalam, Timbalan Menteri Kesihatan 1, Datuk Dr Noor Azmi Ghazali dalam kenyataannya memaklumkan tindakan itu diambil bagi mengelak pembaziran vaksin.  Selepas 15 Mei 2022, vaksin Comirnaty kanak-kanak tidak lagi ditawarkan di mana-mana fasiliti kesihatan awam dan swasta manakala vaksin Coronavac hanya boleh diperolehi dengan bayaran di fasiliti swasta.  Bagaimanapun, keputusan itu tidak melibatkan vaksinasi kanak-kanak yang lahir pada 2017 dan belum mencapai usia 5 tahun pada tarikh tutup berkenaan.


Tidak berpuasa, tindakan boleh diambil jika makan di khalayak ramai - MAIS

(Penerima bantuan Geran Pemulihan Riqab bergambar bersamah Pengerusi MAIS, Tan Sri Abdul Aziz Mohd Yusofpada Majlis Perasmian Iftar dan Tadarus Perdana Riqab MAIS 2022/FBMAIS)

SHAH ALAM, 14 April- Majlis Agama Islam Selangor (MAIS) memberi amaran terhadap umat Islam di negeri tersebut yang tidak berpuasa dan didapati makan di khalayak ramai akan dikenakan tindakan.

Sekiranya mereka ditangkap tidak berpuasa di khalayak ramai dan dibuktikan benar, mereka boleh didenda atau penjara atau kedua-duanya sekali.  Pengerusi MAIS, Tan Sri Abdul Aziz Mohd Yusof memberi peringatan kepada umat Islam bahawa perbuatan tidak berpuasa di bulan Ramadan tanpa sebab kukuh salah di sisi agama.  Menurutnya, pihak Jabatan Agama Islam (JAIS) sentiasa membuat pemantauan dan penguatkuasaan menerusi unit penguat kuasa jabatan tersebut.  "Kita mempunyai unit penguatkuasaan dibawah JAIS bagi tujuan untuk memantau perkara ini dan jika sekiranya mereka di tangkap dan tidak berpuasa di khalayak ramai dan difikirkan betul mereka boleh didenda sehingga RM1,000 atau penjara enam bulan atau kedua-duanya sekali," tambahnya. Setakat ini, tiada laporan diterima daripada JAIS berhubung perkara terbabit.

Sementara itu, MAIS menyerahkan sumbangan RM11.2 juta kepada 24 buah Rumah Pemulihan Riqab (RPR) menerusi Bantuan Geran Pemulihan Riqab bagi membantu kebajikan asnaf riqab.  Sumbangan itu melibatkan kos program, pengurusan dan penjagaan Rumah Pemulihan Riqab di bawah seliaan MAIS bagi tahun 2022.  Bantuan yang diagihkan menggunakan peruntukan zakat asnaf riqab itu disampaikan Pengerusi MAIS, Tan Sri Abd Aziz Mohd Yusof di Majlis Perasmian Iftar dan Tadarus Perdana Riqab MAIS 2022, di sini. Sumbangan bertujuan untuk membantu asnaf riqab yang memerlukan bantuan pemulihan, perlindungan, rawatan, pencegahan dan kawalan bagi menggalakkan mereka kembali ke pangkal jalan."Jadi tanggungjawab MAIS Jawatankuasa riqab ini untuk memberi perlindungan kepada mereka memberi pendidikan kepada mereka dan sebagainya jadi setiap tahun kita telah menyediakan sejumlah peruntukan yg besar tak silap saya lebih kurang 20 lebih juta dibahagikan kepada rumah rumah perlindungan," kata beliau ketika ditemui media semasa Majlis Perasmian Iftar dan Tadarus Perdana Riqab MAIS 2022 di Wisma PKPS, Seksyen 14, di sini semalam. MAIS juga turut menyumbang sebanyak RM293,920 kepada 1,117 orang asnaf riqab di negeri ini bagi membantu asnaf tersebut membuat persiapan awal menyambut kedatangan Syawal tidak lama lagi.


Bekalan minyak sawit Malaysia mencukupi untuk AS, EU

AMPANG, 14 April - Malaysia mempunyai bekalan minyak sawit yang mencukupi untuk permintaan Amerika Syarikat (AS) dan Kesatuan Eropah (EU).Menteri Perusahaan Perladangan dan Komoditi, Datuk Zuraida Kamaruddin berkata transaksi rentas sempadan untuk Malaysia membekalkan minyak sawit kepada AS dan EU sudah bermula pada masa ini.

"Perang Ukraine-Russia menyebabkan kekurangan bekalan minyak makan lain seperti minyak soya, minyak jagung dan minyak bunga matahari."Kini AS dan EU tidak ada pilihan tapi berpatah balik untuk guna minyak sawit," katanya kepada pemberita pada Majlis Iftar Ramadan dan Penyampaian Bantuan Prihatin Majlis Getah Malaysia (MRC) di Masjid Darul Ehsan, Taman TAR, di sini.Tambah Zuraida, permintaan kembali minyak sawit merupakan peluang untuk Malaysia membuktikan kebaikan produk itu yang sebelum ini menghadapi tekanan dan propaganda prejudis.


PLUS jangka dua juta kenderaan sehari sempena sambutan Aidilfitri

KUALA LUMPUR, 14 April - Dua juta kenderaan dijangka menggunakan Lebuh Raya Utara-Selatan (PLUS) sehari, sepanjang 29 April hingga 9 Mei ini, iaitu waktu kemuncak sambutan Aidilfitri.Pengarah Urusan PLUS, Datuk Azman Ismail berkata jumlah itu meningkatkan 25 peratus berbanding 1.6-juta kenderaan sehari yang dicatat, ketika ini.Sehubungan itu, pengguna disaran membuat perancangan awal bagi mengelak terperangkap dalam kesesakan lalu lintas.

"Sehubungan itu, pihak PLUS akan mengeluarkan jadual cadangan waktu perjalanan (TTA) dalam tempoh terdekat ini bagi membantu pengguna merancang perjalanan lebih awal."Pasukan Operasi lebuhraya juga telah melakukan persiapan tahun ini," katanya menerusi kenyataan. Tambah Azman, beberapa pendekatan holistik turut akan diambil pihaknya merangkumi pelbagai aspek termasuklah dalam mengadaptasi teknologi dalam meningkatkan tahap keselamatan dan keselesaan orang ramai.


K-KOMM mantapkan jaringan digital sedia ada seluruh negara

SHAH ALAM, 14 April - Selangor akan diberi keutamaan dalam menaiktaraf menara telekomunikasi kepada 5G.Ia antara tiga program yang sedang dilaksanakan ketika ini bawah Program Jalinan Digital Negara (JENDELA), termasuk menambah menara telekomunikasi baharu untuk 4G. Dua lagi program adalah meningkatkan jumlah rumah yang mempunyai sambungan gentian optik serta menaik taraf sistem pemancar untuk migrasi daripada 3G kepada 4G.Menteri Komunikasi dan Multimedia, Tan Sri Annuar Musa berkata Inisiatif itu menterjemahkan iltizam Kementerian Komunikasi dan Multimedia (K-KOMM) ke arah memantapkan kesalinghubungan jaringan digital sedia ada di seluruh negara.Malah, ia sebahagian usaha memupuk gaya hidup digital dalam kalangan masyarakat, seiring aspirasi kerajaan untuk memperkukuh kedudukan ekonomi digital negara pada masa hadapan.

"Terutama sekali saya dapati, dunia sekarang ini saya pergi mana-mana pun, orang semua bercakap tentang liputan internet. Semua orang bercakap tentang bekalan internet yang tidak memuaskan, kelajuan yang tidak cukup baik sama ada di bandar mahupun luar bandar."Sebenarnya banyak program dan banyak peruntukan yang sedang dibelanjakan oleh kerajaan tetapi pemimpin masyarakat di akar umbi banyak yang tidak tahu, katanya pada Majlis Moreh bersama rakan strategik K-KOMM, di sini.Tambah, Annuar, selain JENDELA, Pusat Ekonomi Digital Keluarga Malaysia (PEDi) dan terbaru, Mercu Ekonomi Digital (MEDi) antara inisiatif yang disediakan bagi memacu usaha transformasi dan pembangunan digital Malaysia.Kata Annuar, matlamatnya adalah untuk memastikan faedah dan kesan limpahan perkhidmatan komunikasi dapat dinikmati masyarakat di kawasan luar dan pinggir bandar, di samping merancakkan pemerkasaan usahawan digital Keluarga Malaysia secara lebih meluas dan berkesan.


Dos pertama vaksin COVID-19 di bawah PICK Kids diberi sehingga 15 Mei

PUTRAJAYA, 14 April - Pemberian dos pertama vaksin di bawah Program Imunisasi COVID-19 Kebangsaan (PICK Kids) akan diberikan sehingga 15 Mei ini.Sehubungan itu, mulai 16 Mei, Kementerian Kesihatan (KKM) tidak lagi menawarkan dos pertama vaksin jenis Comirnaty dan CoronaVac kepada kanak-kanak berusia 5 hingga 11 tahun.Timbalan Menteri Kesihatan, Datuk Dr. Noor Azmi Ghazali berkata keputusan tersebut dibuat pada Mesyuarat COVID-19 Immunisation TaskForce (CITF-C) bagi mengelak pembaziran vaksin yang tinggi.Ini berikutan trend permintaan vaksinasi kanak-kanak yang semakin berkurangan memandangkan vaksin Comirnaty kanak-kanak perlu digunakan dalam tempoh 6 bulan selepas dikeluarkan oleh pengilang.

"Ibu bapa kepada kanak-kanak yang belum menerima Vaksin COVID- 19 perlu membuat keputusan sebelum 15 Mei. Selepas tarikh tersebut, vaksin kanak-kanak jenis Comirnaty tidak lagi ditawarkan di mana-mana fasiliti kesihatan awam dan swasta. "Manakala vaksin Coronavac, hanya boleh diperoleh dengan bayaran di fasiliti swasta," katanya menerusi kenyataan.Tambah Azmi, keputusan tersebut bagaimanapun tidak melibatkan vaksinasi bagi kanak-kanak yang lahir pada tahun 2017, dan belum mencapai usia 5 tahun pada 15 Mei 2022.Kanak-kanak dalam kategori itu masih boleh mendapatkan vaksin dengan mendaftar menerusi aplikasi MySejahtera. "Jabatan-jabatan Kesihatan Negeri telah memulakan operasi “Gerak Gempur” di lapangan, sebagai persediaan ke arah tarikh akhir dos pertama vaksin."Ibu bapa yang telah mendaftarkan anak dalam MySejahtera tetapi masih belum disuntik, akan dihubungi oleh petugas kesihatan dan diberikan tarikh janji temu sebelum tarikh akhir dos pertama," katanya.Ibu bapa boleh mendaftarkan anak-anak mereka menerusi aplikasi MySejahtera selewat-lewatnya pada 8 Mei 2022.


Penjawat Awam Pahang terima RM1,200 bantuan khas Aidilfitri

KUANTAN, 14 April - Bantuan Khas Kewangan sebanyak RM1,200 akan diberikan kepada 8,000 penjawat awam Pahang sempena Hari Raya Aidilfitri yang akan dibayar pada 20 April ini.Menteri Besar Pahang, Datuk Seri Wan Rosdy Wan Ismail berkata keputusan itu dicapai pada mesyuarat Majlis Mesyuarat Kerajaan Negeri semalam.

Pemberian bantuan khas tersebut akan melibatkan penjawat awam daripada semua gred dengan peruntukan sebanyak RM9.6 juta."Oleh sebab kedudukan kewangan kerajaan negeri baik dan stabil, kerajaan memutuskan untuk menambah bonus hari raya ini daripada RM1,000 kepada RM1,200."InsyaAllah kita akan bayar bermula pada 20 April maknanya semua penjawat awam akan dapat bonus ini menjelang Hari Raya Aidilfitri," katanya dalam selepas majlis perasmian Bantuan Prihatin Pahang dan Sumbangan Awal Persekolahan Murid Tahun Satu Sesi 2022, di sini.


Polis nafi halang penyokong masuk stadium tonton perlawanan Perak FC lawan Selangor FC

IPOH, 13 April- Polis Perak menafikan dakwaan yang mengatakan bahawa sebahagian penyokong Perak FC dilarang masuk ke stadium bagi perlawanan menentang Selangor FC, di Stadium Perak, Sabtu lalu.   Menurut Ketua Polis Perak, Datuk Mior Faridalatrash Wahid, pihaknya tidak mempunyai kuasa untuk menghalang mana-mana penyokong untuk memasuki stadium.  "Kita (polis) mana boleh hendak menghalang (penyokong bola sepak) menonton perlawanan. Kita hanya mengadakan pemeriksaan memastikan mereka (penyokong) tidak membawa benda-benda yang tidak dibenarkan seperti senjata api."Kita juga tidak pernah melarang para penyokong membawa gendang semasa menonton perlawanan tetapi sekiranya pihak (pengurusan) stadium mengeluarkan arahan (larangan membawa gendang), kita akan larang bawa masuk," katanya.Beliau berkata demikian selepas melakukan pemantaun SOP COVID 19 di Bazar ramadan di Stadium Indera Mulia, Ipoh.  Sementara itu, mengulas mengenai pelanggaran pematuhan SOP di bazar Ramadan, beliau berkata sebanyak 115 kompaun dikeluarkan kepada individu yang didapati tidak mematuhi SOP.Katanya, gagal mengimbas MySejahtera merupakan kesalahan yang paling banyak dilakukan iaitu 91 kes diikuti tidak memakai pelitup muka serta peniaga tidak menyediakan Kod QR MySejahtera."Pihak polis tidak akan sekali-kali berkompromi terhadap mereka yang gagal dan cuai mematuhi SOP," katanya sambil menambah terdapat 106 bazar Ramadan yang beroperasi di seluruh negeri.Antara kesalahan dikesan termasuk gagal memakai pelitup muka dengan sempurna serta tidak mengimbas kod QR MySejahtera di laluan masuk ke bazar.

(Ketua Polis Perak, Datuk Mior Faridalatrash Wahid membuat pantauan pematuhan  SOP COVID 19 di Bazar ramadan di Stadium Indera Mulia, Ipoh)


Kementerian Pertahanan  berjaya laksana lebih separuh perancangan 2022

KUALA LUMPUR, 13 April - Kementerian Pertahanan (Kementah) telah berjaya melaksanakan lebih separuh daripada perancangan kementerian itu bagi tahun 2022 dalam tempoh suku pertama tahun ini.Menterinya, Datuk Seri Hishammuddin Tun Hussein berkata antara kejayaan telah dicapai adalah pembinaan 305 unit Rumah Keluarga Malaysia Angkatan Tentera(RKMAT) di Kem Segamat, 204 unit di Kem Pakit dan 20 unit Kem Oran yang telah siap sepenuhnya.Tambahnya lagi, akan membina 12,000 unit RKMAT baru dalam tempoh Rancangan Malaysia ke-12 dan ke-13.Selain itu, pihaknya juga telah menerima empat buah Kapal Misi Pesisir untuk kegunaan Tentera Laut Diraja Malaysia dan enam unit helikopter untuk Pasukan Udara Tentera Darat.

(Menteri Pertahanan, Datuk Seri Hishammuddin Tun Hussein)

“Daripada segi kebajikan, salah satu perkara yang saya sebut dalam Amanat 2022 ialah berusaha menambah baik kadar dividen Lembaga Tabung Angkatan Tentera (LTAT). Alhamdulillah Perdana Menteri (Datuk Seri Ismail Sabri Yaakob) telah umum pada 6 Mac lalu dividen LTAT bagi tahun 2021 ialah 4.1 peratus iaitu yang tertinggi sejak tahun 2019,” katanya ketika berucap pada Majlis Anugerah Perkhidmatan Cemerlang (APC) dan majlis berbuka puasa kementerian itu, di sini hari ini.Pada majlis itu, seramai 291 kakitangan kementerian dan 45 warga Angkatan Tentera Malaysia dipilih sebagai penerima APC Tahun 2021 serta 45 orang dianugerahkan Pingat Perkhidmatan Dan Pekerti Terbilang (PPT) pada majlis tersebut.


Kereta api terlanggar kereta di Pelabuhan Johor

JOHOR BAHRU, 13 April- Sebuah kereta api milik Keretapi Tanah Melayu Bhd (KTMB) terlanggar sebuah kereta di Landasan Kilometer 31 berdekatan pintu besar Pelabuhan Johor, Pasir Gudang, pagi tadi.Ketua Polis Daerah Seri Alam Supt Mohd Sohaimi Ishak berkata kejadian pada pukul 9.40 pagi itu tidak mengakibatkan sebarang kecederaan.Beliau berkata kejadian berlaku semasa kereta api dengan 31 wagon yang dipandu seorang lelaki berusia 32 tahun itu sedang dalam perjalanan dari stesen Pasir Gudang menuju ke stesen Pelabuhan Johor."Bagaimanapun secara tiba-tiba kereta api itu telah terlanggar sisi hadapan kiri sebuah kereta Perodua Axia yang dipandu oleh seorang lelaki tempatan berusia 41 tahun yang dalam perjalanan memasuki pintu utama Pelabuhan Johor," katanya dalam kenyataan di sini hari ini. Beliau berkata hasil siasatan awal mendapati kemalangan itu berpunca daripada kecuaian pemandu kereta terbabit yang tidak perasan dengan pergerakan kereta api di hadapannya, dan kes disiasat di bawah Seksyen 79 (2) Akta Pengangkutan Jalan 1987. Terdahulu tular video berdurasi 40 saat di Facebook memaparkan sebuah kereta Perodua Axia bergerak ke arah pintu besar pelabuhan berkenaan dan kemudiannya dilanggar kereta api.-BERNAMA

(Ketua Polis Daerah Seri Alam Supt Mohd Sohaimi Ishak)


209 peniaga bazar Ramadan di Kedah tidak ambil suntikan anti-tifoid

ALOR SETAR, 13 April- Seramai 209 daripada 2,132 pengendali makanan di 1,325 premis bazar Ramadan seluruh Kedah, didapati tidak mengambil suntikan anti-tifoid.  Dan daripada jumlah pengendali tersebut didapati juga seramai 269 pengendali makanan tidak menghadiri latihan pengendali makanan.  Pengarah Kesihatan Negeri, Dr Othman Warijo, berkata hasil operasi pegawai penguatkuasa Kementerian Kesihatan KKM sebanyak 19 notis mengikut Seksyen 32B Peraturan-Peraturan Kebersihan Makanan 2009 terpaksa dikeluarkan ke atas pemilik dan pengendali makanan yang tidak patuh peraturan ditetapkan.  Katanya menerusi kenyataan, setakat ini, sejumlah 38 sampel makanan sudah diambil bagi memastikan makanan bersih dan selamat .  Sampel yang diambil masih menunggu keputusan makmal.  Tahun lalu, sejumlah 42 sampel makanan diambil dan didapati satu daripadanya dikesan mengandungi bakteria Coliform.  Kesemua pengendali makanan terbabit turut diberi pendidikan kesihatan berkaitan kebersihan dan pengendalian makanan dan minuman bagi mengelak keracunan makanan.  Pihaknya memandang serius isu keracunan makanan yang berlaku di premis makanan, bagaimanapun sehingga kini tiada sebarang kes dilaporkan berpunca daripada premis bazar Ramadan.

(Pengarah Kesihatan Negeri Kedah, Dr Othman Warijo)


Gaji pembantu rumah warga Indonesia dibayar ikut kadar gaji minimum negara masa ini

PUTRAJAYA, 13 April - Gaji amah atau pembantu rumah warga Indonesia akan dibayar tidak kurang daripada kadar gaji minimum yang terpakai di negara ini.Menteri Sumber Manusia, Datuk Seri M. Saravanan menjelaskan perkara itu terkandung dalam memorandum persefahaman (MoU) bagi pengambilan dan perlindungan pekhidmat domestik Indonesia (PDI) ditandatangani 1 April lalu.Beliau menjelaskan hal tersebut setelah ada kekeliruan timbul berkaitan isu gaji bagi pekhidmat domestik Indonesia. Kadar gaji minimum pada masa ini adalah RM1,200.

(Menteri Sumber Manusia, Datuk Seri M. Saravanan)

"Masa kita bermula perbincangan setahun dahulu gaji minimum malaysia adalah RM1,200. Maka, masa itu saya tidak boleh bersetuju dengan RM1,500 gaji minimum sebab bercanggah dengan perundangan. "Tetapi setelah kita selesaikan, hari ini kita lihat, kita tiada isu lagi sebab gaji minimum Malaysia adalah RM1,500", katanya.Beliau ditemui selepas pelancaran inisiatif Microcredential HRD Corp bersama Menteri Pengajian Tinggi, Datuk Seri Dr. Noraini Ahmad di Putrajaya.Inisiatif Microcredential HRD Corp yang merupakan kelayakan mikro berasaskan industri pertama di Malaysia, dilancarkan hari ini.Datuk Seri M. Saravanan berkata pendekatan pembelajaran baharu itu membuka peluang kepada seluruh rakyat Malaysia untuk menaiktaraf tahap pendidikan dan kemahiran."Mereka yang tiada pendidikan atau mereka yang kurang pendidikan boleh sampai ke tahap Phd melalui program-program khas dalam jangka pendek. Ini akan menjadi harapan baru. Kita lihat perubahan besar akan berlaku di seluruh dunia melalui Revolusi Industri 4.0, dimana kebanyakan pendidikan yang sedia ada mungkin akan jadi tidak relevan". "Maka Microcredential akan menjadi harapan baru untuk melanjutkan pendidikan", katanya.Inisiatif itu merupakan kelayakan mikro berasaskan industri pertama di Malaysia merangkumi 10,000 kursus merentasi 24 bidang kemahiran.


Aliran trafik memasuki negeri Kedah dijangka meningkat menjelang Hari Raya

JITRA, 13 April- Aliran trafik yang memasuki negeri Kedah dijangka meningkat menjelang sambutan Hari Raya Aidilfitri tahun ini. Ia berikutan hampir dua tahun penduduk negeri itu yang tinggal di luar tidak dapat pulang ke kampung ekoran tiada kebenaran merentas negeri sebelum ini akibat penularan COVID-19.Sehubungan itu, polis Kedah akan meningkatkan pemantauan dan operasi bagi memastikan pergerakan trafik berjalan lancar ketika musim perayaan. Ketua Polis Kedah, Komisioner Wan Hassan Wan Ahmad berkata pihak telah mengarahkan Jabatan Siasatan dan Penguatkuasan Trafik JSPT supaya membuat kawalan pemeriksaan dan operasi yang lebih kerap. Beliau menjangkakan pertambahan kenderaan akan berlaku seminggu sebelum sambutan Hari Raya. "Dijangkakan seminggu awal, trafik akan meningkat dan laluan ke sini juga menghala ke Pantai Timur dan sebagainya, melalui lebuhraya Kulim-Baling dan sebagainya, kalau kita tengok daripada Perak, Pulau Pinang dan Kuala Lumpur akan masuk ke sini rentas ke Baling- Grik dan terus ke Kelantan, kita jangka akan berlaku pertambahan kenderaan yang boleh sekira kawalan tidak ketat boleh berlaku masalah jem dan sebagainya," kata Wan Hassan.Beliau turut menasihatkan pengguna jalan raya agar sentiasa memastikan kenderaan berada dalam keadaan baik sebelum memulakan perjalanan. Beliau bercakap kepada pemberita selepas menziarahi pesara polis Sarjan Mejar Bersara Tajuddin Mehat, 62 tahun di Kg Seri Banai, Jitra, Kedah.  Pada kunjungan itu, beliau turut menganugerahkan Pingat Jasa Pahlawan Negara PJPN dan barangan keperluan lain termasuk katil. Ia bagi kemudahan dan keselesaan kepada bekas anggota polis itu yang menderita sakit saraf sejak dua tahun lalu.

(Ketua Polis Kedah, Komisioner Wan Hassan Wan Ahmad menziarahi pesara polis Sarjan Mejar Bersara Tajuddin Mehat yang menderita sakit saraf)


HOKSEL lakar sejarah, mulakan Perkhidmatan Pembedahan Bius Penuh

ALOR SETAR, 13 April- Hospital Kluster Kedah Selatan (HOKSEL) sekali lagi melakar sejarah apabila memulakan Perkhidmatan Pembedahan Bius Penuh (GA) yang dilaksanakan di Dewan Bedah Hospital Tanpa Pakar di Hospital Daerah Baling.  Jabatan Kesihatan Negeri Kedah J-K-N menerusi catatan facebook memaklumkan inisiatif yang bermula semalam memberi manfaat kepada ramai penduduk khususnya kawasan Kedah Selatan. Selain itu operasi klinik bius di bawah inisiatif tersebut dimulakan semalam di hospital yang sama. Menurut JKN , perkhidmatan tersebut merupakan inisiatif perkembangan perkhidmatan HOKSEL serta menyahut saranan Kementerian Kesihatan Malaysia dalam peluasan inisiatif Global Surgery.  Sebelum ini perkhidmatan HOKSEL bermula dengan kes-kes pembedahan katarak dan Arteriovenous Fistula (AVF) pada tahun 2020 . Terdahulu Ketua Pengarah Kesihatan Tan Sri Dr Noor Hisyam Abdullah mengucapkan tahniah kepada JKN kedah atas kejayaan tersebut.  Tan Sri Noor Hisyam menerusi laman facebooknya menyatakan pasukan pembedahan dan pasukan pembiusan diketuai oleh Pakar Pembedahan dan Pakar Anestesia dari Hospital Kulim. Hospital Kulim mengetuai perkhidmatan di Hospital Baling. Pada masa yang sama, katanya perkhidmatan tersebut membantu untuk mengurangkan kesesakan pesakit yang memerlukan perawatan pembedahan yang sering tertumpu di hospital berpakar.


K-KOMM bakal terbitkan travelog Kembara Keluarga Malaysia

PUTRAJAYA, 13 April - Kementerian Komunikasi dan Multimedia (K-KOMM) akan menerbitkan travelog Kembara Keluarga Malaysia.Menteri Komunikasi dan Multimedia, Tan Sri Annuar Musa berkata ia merupakan satu dokongan kepada konsep Keluarga Malaysia yang diperkasakan oleh Perdana Menteri, Datuk Seri Ismail Sabri Yaakob.

"Dengan siri travelog ini, rakyat akan dapat melihat bukan saja setting dan juga Keluarga Malaysia dalam bentuk realiti, tetapi dapat juga diketengahkan inisiatif-inisiatif untuk memperkasakan lagi Keluarga Malaysia dan juga kemajuan serta pembangunan di sesebuah kawasan."Dengan cara demikian, keprihatinan terhadap konsep Keluarga Malaysia ini akan lebih menyerlah", katanya selepas taklimat Kembara Keluarga Malaysia di Putrajaya.Tiga skop utama yang akan dipaparkan melalui travelog tersebut adalah alam semula jadi, kehidupan manusia dan juga pembangunan.Ia dijangka akan ditayangkan di saluran RTM menerusi TV1 pada penghujung Mei depan.

(Menteri Komunikasi dan Multimedia, Tan Sri Annuar Musa)


15 Mei 2022 tarikh akhir pemberian Dos 1 Vaksin COVID-19 di bawah PICKids

KUALA LUMPUR, 13 April - 15 Mei 2022 merupakan tarikh akhir pemberian Dos 1 Vaksin COVID-19 di bawah Program Imunisasi COVID 19 Kebangsaan Kanak-kanak (PICKids).

Mesyuarat COVID-19 Immunisation Task Force (CITF-C) membuat keputusan itu berikutan tren permintaan vaksinasi ibu bapa/penjaga terhadap kanak-kanak yang semakin berkurangan, sekali gus  permintaan vaksinasi yang rendah boleh menyebabkan pembaziran vaksin yang tinggi.

Sehubungan itu menurut kenyataan Timbalan Menteri Kesihatan 1, Datuk Dr. Noor Azmi Ghazali, mulai 16 Mei 2022, Kementerian Kesihatan Malaysia (KKM) tidak lagi menawarkan dos 1 vaksin COVID-19 jenis Comirnaty dan CoronaVac kepada kanak-kanak yang telah berusia 5 hingga bawah 12 tahun.

Dengan pengumuman ini, ibu bapa kepada kanak-kanak yang belum menerima Vaksin COVID-19, perlu membuat keputusan mengenai vaksinasi COVID-19 sebelum 15 Mei 2022.

Selepas tarikh tersebut, vaksin COVID-19 kanak-kanak jenis Comirnaty tidak lagi ditawarkan di mana-mana fasiliti kesihatan awam dan swasta di Malaysia. Manakala vaksin Coronavac pula hanya boleh diperolehi dengan bayaran di fasiliti swasta.

Walau bagaimanapun, keputusan itu tidak melibatkan vaksinasi bagi kanak-kanak yang lahir pada tahun 2017 dan belum mencapai usia 5 tahun pada 15 Mei 2022. Kanak-kanak dalam kategori ini boleh mendapatkan vaksinasi COVID-19 dengan mendaftar dalam Aplikasi MySejahtera.

"Perincian mengenai vaksinasi kumpulan ini akan diperjelaskan dalam masa terdekat".

Sehingga 12 April 2022, seramai 1,371,120 atau 38.6% kanak-kanak telah menerima sekurang-kurangnya 1 dos vaksin COVID-19 dan 195,865 telah menerima 2 dos vaksin COVID-19 dengan purata pemberian vaksin dos 1 sekitar 4,500 dos sehari semenjak 7 hari yang lalu.

"Selain itu, Mesyuarat CITF-C juga turut bersetuju membuat pindaan pada Borang Persetujuan Suntikan Vaksin COVID-19 untuk kanak-kanak bawah 18 tahun.

"Borang baharu ini tidak lagi mempunyai klausa; ”2. Saya bertanggungjawab ke atas risiko yang mungkin berlaku kepada kanak-kanak akibat keputusan/tindakan saya ini kerana manfaat vaksin adalah jauh lebih baik daripada kesan sampingannya”, katanya.

Pengguguran klausa ini bertujuan untuk mengelakkan kekeliruan dan menzahirkan amalan sedia ada yang mana KKM tidak pernah mengabaikan dan sentiasa bersedia menyediakan bantuan kesihatan yang sewajarnya apabila berlaku kesan sampingan yang berkaitan akibat penerimaan vaksin.


Kanak-kanak empat tahun maut dihempap pagar batu

ALOR GAJAH, 13 April- Seorang kanak-kanak perempuan berusia empat tahun maut dihempap pagar batu di beranda rumahnya di Kampung Bukit Nangka di sini, petang semalam.Ketua Polis Daerah Alor Gajah Supt Arshad Abu berkata Nur Iman Irdina Abdul Nuur yang merupakan anak bongsu daripada lima beradik ditemukan ibunya Aznynaqiah Mat Ali, 45, dalam keadaan tertiarap dan berlumuran darah di bahagian kepala pada kira-kira pukul 7 malam.Beliau berkata ketika kejadian kanak-kanak itu sedang bermain seorang diri di luar rumah, manakala adik-beradiknya yang lain berada di ruang tamu. "Ibunya yang sedang menyiapkan juadah berbuka puasa di dapur terdengar bunyi dentuman kuat dari luar rumah, lalu berlari untuk memeriksa, dan mendapati pagar batu berbentuk botol di beranda rumah itu telah tumbang dan menghempap bahagian tengkuk mangsa," katanya dalam kenyataan di sini, hari ini.Menurut Arshad kanak-kanak itu kemudian dibawa ke Hospital Alor Gajah, namun meninggal dunia semasa mendapatkan rawatan. Beliau berkata hasil bedah siasat mendapati punca kematian kanak-kanak itu adalah kesan hentakan kuat objek keras. Katanya tiada unsur jenayah dikesan dan kes diklasifikasikan sebagai mati mengejut.

(Ketua Polis Daerah Alor Gajah Supt Arshad Abu)


Penunggang motosikal maut, gagal potong sebuah lagi motosikal

SUNGAI PETANI ,13 April- Seorang lelaki maut dalam nahas jalan raya selepas mangsa gagal memotong sebuah motosikal lain di Jalan Permatang Merbau – Tikam Batu, di sini.Ketua Polis Daerah Kuala Muda, Superintendan Anuar Abdul Rahman berkata, mangsa, Zulkifli Azizan, 45 tahun dilanggar kenderaan lain di laluan bertentangan selepas terjatuh akibat pergeseran dengan sebuah lagi motosikal."Kejadian berlaku kira-kira pukul 10.45 malam, kedua-dua motosikal terbabit dari arah Kota Kuala Muda ke Tikam Batu.Perlanggaran itu mengakibatkan mangsa maut serta merta di lokasi kejadian dipercayai akibat kecederaan parah di bahagian kepala," katanya.

(Mangsa, Zulkifli Azizan, 45, maut serta merta di lokasi kejadian dipercayai akibat cedera parah di kepala)

Tambah beliau seorang lagi penunggang motosikal, Hussni Hussein, 44 tahun, cedera ringan dan dibawa ke Hospital Sultan Abdul Halim untuk rawatan.Kes disiasat di bawah Seksyen 41(1) Akta Pengangkutan Jalan 1987.


Operasi Bersepadu Ramadan: JAIPs kesan masih terdapat peniaga ingkar arahan

KANGAR, 13 April- Operasi Bersepadu Sempena Ramadan yang dilaksana di beberapa daerah di Perlis mendapati masih terdapat peniaga yang ingkar arahan ditetapkan pihak berkuasa.Ketua Penolong Pengarah Penguat kuasa, Jabatan Agama Islam Perlis (JAIPs), Muhammad Haafizuddin Abirerah berkata, antara kesalahan dikesan ialah peniaga menjual makanan kepada individu beragama Islam sebelum pukul dua petang."Salah sebuah premis yang terletak di Kuala Perlis menjual makanan kepada orang Islam sebelum dua petang selain dikenakan tindakan penutupan oleh Jabatan Kesihatan Negeri akibat premis yang kotor," katanya selepas mengetuai Operasi Bersepadu Sempena Ramadan di sekitar Kangar, Kuala Sanglang dan Kuala Perlis.

(Penguat kuasa memeriksa premis perniagaan dalam Operasi Bersepadu Sempena Ramadan)

Tambah beliau, selain penguat kuasa JAIPs agensi lain yang terlibat dalam operasi bersepadu itu ialah Jabatan Kesihatan Negeri, Polis Diraja Malaysia (PDRM) dan Majlis Perbandaran Kangar."Bagi kesalahan menjual, denda kali pertama RM3,000 atau dua tahun penjara atau kedua-duanya sekali dan begitu juga kepada pembeli sekiranya disabitkan kesalahan boleh dihukum denda RM3,000 atau 2 tahun penjara atau kedua-duanya sekali. Manakala bagi kesalahan kedua, kedua-duanya akan dikenakan denda RM5,000 atau 3 tahun penjara, kesalahan ini merupakan kesalahan boleh tangkap," katanya lagi. Selain itu premis yang dikenakan tindakan penutupan oleh Jabatan Kesihatan Negeri atas kesalahan berkaitan kebersihan premis dan peraturan berkaitan penyediaan makanan bermasak dan penyimpanan barangan masakan, penutupan bermula hari ini sehingga 26 April 2022.


KBS dan MBK anjur Karnival Belia dan Sukan Kuantan 2022

KUANTAN, 13 April- Kementerian Belia dan Sukan (KBS) dengan kerjasama Majlis Bandaraya Kuantan (MBK) akan menganjurkan Karnival Belia dan Sukan Kuantan 2022 yang akan berlangsung bermula 24 hingga 26 Jun depan, di Dataran Majlis Bandaraya Kuantan.  Timbalan Menteri Belia dan Sukan, Senator Datuk Sri Ti Lian Ker berkata, karnival yang julung kali diadakan itu, dijangka akan menarik RM500,000 pengunjung, khususnya golongan belia dari negeri itu dan negeri-negeri jiran.  Menurut beliau, pelbagai aktiviti akan diadakan seperti mountain bike, fun ride, fun run, dan Muay Thai... malah ia boleh disertai secara percuma oleh orang ramai.  “Pergerakan aktiviti dan juga aktiviti-aktiviti sukan dan juga kemahiran, keusahawanan dan juga pembangunan belia, dan juga dari segi kerjaya dan sebagainya. Kita akan adakan pameran untuk menyokong aspirasi kecemerlangan belia dan sukan."Antara objektifnya untuk memberi sasaran kepada masyarakat akan kepentingan amalan gaya hidup yang aktif dan cergas walaupun kita dilanda pandemik COVID-19.” kata Ti Lian Ker. Dalam karnival sama katanya, turut diadakan program kerjaya, sebagai platform tawaran pekerjaan kepada penduduk setempat.  Tambahnya, pihak persatuan sukan, badan bukan kerajaan (NGO) dan usahawan juga digalak untuk menyertai karnival selama 3 hari itu.  “Kita menggalakkan selain daripada aktiviti kemuncak, kita menggalakkan semua pertubuhan-pertubuhan sukan mahupun belia mengadakan aktiviti masing-masing pada minggu yang sama membawa ke merata kawasan bukan sahaja tumpu dikawasan bandar sahaja, Jabatan Belia dan Sukan akan membantu.” Beliau berkata demikian pada sidang media Penganjuran Minggu Karnival Belia dan Sukan Kuantan 2022.  Beliau percaya, karnival itu kelak bukan sahaja akan menggalakkan aktiviti sukan, tetapi juga menjana pendapatan kepada golongan peniaga, sekaligus meningkatkan ekonomi mereka.

(Timbalan Menteri Belia dan Sukan, Senator Datuk Sri Ti Lian Ker)


Singgah sahur KMJ, hargai petugas barisan hadapan

JOHOR BAHRU, 13 April- Tradisi singgah sahur Kelab Media Johor, KMJ, diteruskan lagi tahun ini bagi menghargai dan mengeratkan hubungan antara media dengan petugas barisan hadapan dalam fasa peralihan ke endemik ini.  Uniknya program yang memasuki edisi kelapan tahun ini, turut melibatkan kerjasama pihak luar seperti persatuan pacuan empat roda selain bantuan daripada Polis Diraja Malaysia.  Presiden KMJ, Mohamad Fauzi Ishak berkata, antara lokasi yang menjadi persinggahan adalah Hospital Pakar KPJ Johor, Sekatan Jalan Raya Pantai Lido, Balai Bomba dan Penyelamat Iskandar Puteri dan Jeti Agensi Penguatkuasaan Maritim Malaysia APMM.  Program kali ini turut disertai dua orang EXCO Johor yang baharu, iaitu Norlizah Noh serta Datuk Mohd Jafni Md Shukor.

"Kelab Media Johor bukan hanya media ini sekadar penyampai maklumat dan penyampai berita, kita juga melakukan kerja-kerja CSR. salah satunya, kita amat menghargai petugas barisan hadapan yang bertugas khasnya ketika bulan Ramadan," Mohamad Fauzi."Saya rasa program ini program yang sangat baik di antara media dengan jabatan-jabatan. Semoga program ini dapat diteruskan lagi pada masa-masa akan datang,"kata Norlizah.  "Program ini sangat baik kerana menghubungkan media dengan badan-badan kerajaaan dan mereka di peringkat hospital, di peringkat bomba, mereka rasa sangat dihargai dengan adanya program seperti ini,"kata Mohd Jafni. Sebanyak 400 pek makanan disediakan bagi tujuan Program Singgah Sahur kali ini.  Program yang bermula pada pukul 12 tengah malam, berakhir 4 jam kemudian.

(Exco Johor, Datuk Mohd Jafni Md Shukor)


JKM nafi poster ‘Bantuan Warga Emas one-off sehingga RM500’

KUALA LUMPUR, 13 April- Jabatan Kebajikan Masyarakat (JKM) menafikan kesahihan poster berhubung ‘Bantuan Warga Emas one-off sehingga RM500’ seperti yang sedang tular dalam media sosial.JKM, melalui kenyataan media Pasukan Respons Pantas Kementerian Komunikasi dan Multimedia (K-KOMM) hari ini menegaskan bahawa poster tular itu adalah palsu.Orang ramai disaran merujuk laman sesawang JKM menerusi www.jkm.gov.my untuk mendapatkan maklumat yang lebih tepat.

Orang ramai juga dinasihat agar tidak mudah mempercayai maklumat palsu sebaliknya menjadi warga digital yang bijak dan bertanggungjawab dengan membuat semakan terlebih dahulu dan merujuk sumber rasmi untuk mendapatkan maklumat yang sahih dan terkini.


TRX jamin beri tumpuan model campuran pembangunan pengangkutan pejalan kaki, pergerakan selamat

KUALA LUMPUR, 13 April- Model campuran pembangunan pengangkutan untuk pejalan kaki dan pergerakan orang ramai yang selamat akan menjadi pertimbangan utama dalam pembangunan Bandar Malaysia.Menteri Pengangkutan, Datuk Seri Dr. Wee Ka Siong berkata, jaminan tersebut diberikan oleh Tun Razak Exchange (TRX) selaku pemaju utama projek berkenaan."Kementerian Pengangkutan memantau rapat pembangunan tersebut bagi memastikan keperluan pengangkutan dipenuhi berdasarkan pembangunan lestari," katanya menerusi kenyataan di Facebook.Tegas beliau, pembangunan Bandar Malaysia harus mengambil kira pilihan mobiliti mikro dan pengangkutan awam yang cekap dan selamat.Langkah itu bertujuan mengurangkan kesesakan serta kesan karbon di Kuala Lumpur.Perkara itu diputuskan dalam sesi perbincangan mengenai pelan induk Bandar Malaysia semalam.

(Datuk Seri Dr. Wee Ka Siong ketika sesi perbincangan mengenai pelan induk Bandar Malaysia)

Tumpuan utama dalam sesi tersebut termasuk keperluan pengangkutan awam dan mobiliti bagi projek mega itu yang bakal menjadi terminal utama Projek Transit Aliran Massa 2 (MRT 2) dan MRT3, serta rancangan projek Kereta Api Berkelajuan Tinggi (HSR) pada masa hadapan.


Bomba selamatkan kanak-kanak terperangkap dalam kereta di Tanjung Malim

lPOH, 13 April- Seorang kanak-kanak lelaki terperangkap di dalam kereta yang terkunci di sebuah stesen minyak di Bandar Behrang, Tanjung Malim hari ini.Jurucakap Jabatan Bomba dan Penyelamat Malaysia (JBPM) Perak dalam satu kenyataan berkata Balai Bomba dan Penyelamat Tanjung Malim menerima panggilan mengenai insiden itu pada pukul 8.44 pagi tadi."Setibanya anggota di tempat kejadian, seorang kanak-kanak berusia setahun tujuh bulan terperangkap di dalam sebuah kenderaan utiliti sukan (SUV) jenis Ford Ranger dengan enjin masih hidup semasa bapanya mengisi minyak,” katanya.

Beliau berkata anggota bomba menggunakan peralatan khas dan mengambil masa kira-kira 15 minit untuk membuka pintu kereta tersebut sehingga berjaya dan operasi tamat sepenuhnya pada pukul 9.11 pagi.


Demam Babi Afrika: 990 babi dilupus di Perak

IPOH, 13 April- 990 ekor babi di tiga ladang ternakan babi komersial di Perak dilupuskan selepas dijangkiti penyakit Demam Babi Afrika (ASF). Exco Perladangan, Pertanian dan Industri Makanan Perak, Razman Zakaria berkata, tindakan itu diambil bagi membendung wabak tersebut selepas ia dikesan menjangkiti 3,000 ternakan di ketiga-tiga ladang berkenaan."Penyakit itu dikesan di sebuah ladang babi komersial di daerah Hilir Perak pada 27 Mac.Manakala dua buah ladang lagi yang terletak di daerah Batang Padang dijangkiti pada 4 April selepas ujian Polymerase Chain Reaction (PCR) secara masa nyata dilakukan oleh Makmal Institut Penyelidikan Veterinar," katanya dalam sidang media khas mengenai wabak ASF di sini.

(Razman Zakaria bercakap kepada pemberita dalam sidang media khas mengenai ASF di sini)

Tambah beliau, tindakan pelupusan segera dilakukan di bawah Seksyen 19 Akta Binatang 1953 (Semakan – 2006) untuk mengawal penularan jangkitan.Setakat ini, enam buah ladang babi yang berada dalam jarak radius lima kilometer dari ladang yang disahkan positif turut dikuarantin untuk pemeriksaan lanjut dan persampelan. "Pemilik ladang-ladang babi yang disahkan positif diarah untuk tidak memindahkan ternakan keluar atau masuk ke ladang yang telah dijangkiti.Penternak babi komersial diingatkan untuk mempertingkat kawalan ketat biosekuriti di ladang babi masing-masing bagi membendung penularan wabak ASF ke ladang mereka," katanya lagi. Terdapat lebih 600,000 ekor khinzir diternak di 95 ladang babi komersial di Perak antaranya di daerah Kerian, Kuala Kangsar, Kampar, Kinta, Manjung, Batang Padang dan Hilir Perak.


Pembinaan Genting Tunnel bermula Mei depan

KOTA BHARU, 13 April- Pembinaan terowong terpanjang dalam projek Laluan Rel Pantai Timur (ECRL) dikenali sebagai Genting Tunnel membabitkan dua negeri iaitu Pahang dan Selangor akan bermula pada Mei depan. Ketua Pegawai Eksekutif Malaysia Rail Link Sdn Bhd, Datuk Seri Darwis Abdul Razak berkata, kerja-kerja pembinaan Genting Tunnel sepanjang 16.3 kilometer itu membabitkan 10 kilometer di Pahang, manakala selebihnya di Selangor. "Proses mengorek terowong dijangka mengambil masa sehingga dua tahun setengah. Secara keseluruhannya kita tidak menghadapi banyak masalah, banyak isu telah diselesaikan dengan kerjasama yang baik daripada semua pihak khususnya kerajaan negeri yang terlibat dengan kerja-kerja pembinaan terowong terutamanya sepanjang lebih kurang 61.1 kilometer di sepanjang laluan ECRL ini," katanya pada majlis iftar MRL bersama pengamal media Kelantan di sini.

Tambah beliau, secara keseluruhannya kerja-kerja pembinaan projek ECRL berjalan mengikut jadual. Kemajuan insfrastruktur membabitkan empat negeri iaitu Kelantan, Terengganu, Pahang dan Selangor sudah mencapai 28.5 peratus. "Untuk jajaran Kelantan sepanjang 43.86 kilometer, projek tersebut kini mencapai tahap 21.5 peratus dan proses pengambilan tanah bagi jajaran utama juga telah selesai sepenuhnya," katanya lagi. Dijangka beroperasi pada tahun 2027, pengangkutan canggih itu akan dapat menampung sehingga 5.6 juta penumpang setahun dengan kapasiti 440 penumpang bagi setiap perjalanan dengan enam gerabak disediakan.


Kedah sedia pertimbang teknologi IA, atasi masalah bekalan air

ALOR SETAR, 13 April- Kerajaan negeri Kedah sedia mempertimbang cadangan untuk menggunakan teknologi Intelligent Aqua (IA) bagi mengurangkan masalah bekalan air di beberapa lokasi di negeri itu.  Pengerusi Jawatankuasa Kerja Raya, Bekalan dan Sumber Air, Tenaga, Pengairan dan Saliran Negeri Kedah, Datuk Suraya Yaacob berkata, teknologi IA sangat efektif dalam merawat air bawah tanah, air sungai dan air tasik mengunakan konsep hibrid."Kaedah digunakan ialah 'Granular Active Carbon' dan 'Ion Exchange' dalam merawat air serta mematuhi standard Pertubuhan Kesihatan Sedunia (WHO). Ia menggunakan karbon yang dihasilkan daripada tempurung berkualiti dan dibakar pada suhu tertentu sebelum digunakan untuk merawat air," katanya.Beliau yang juga merangkap ADUN Sungai Tiang berkata, buat permulaan, teknologi tersebut dijangka akan dipraktikkan di loji rawatan air (LRA) Merbok dan LRA Gurun.  "Kedua-dua loji ni memang kita boleh dapat air dari bawah tanah tetapi tidak boleh diminum lagi kerana tidak dirawat.Kementerian Alam Sekitar dan Air (KASA) turut memulakan penggunaan teknologi tersebut di Kelantan yang berkeupayaan memproses 4 juta liter air pada satu-satu masa untuk kegunaan 16,000 penduduk," jelas beliau selepas menghadiri Majlis Berbuka Puasa Perdana Mydin Hypermarket Taman Saga bersama Asnaf dan Anak Yatim di sini.Sempena program itu, 50 anak-anak yatim dan kurang berkemampuan dari sekitar daerah Pendang dibawa membeli pakaian untuk meraikan Hari Raya Aidilfitri di pasar raya itu.

(Datuk Suraya membawa 50 anak-anak yatim dan kurang berkemampuan membeli baju raya di sebuah pasar raya di sini)